Lapar, Dahaga Semasa Menonton Perlawanan di Stadium? Nantikan Pengumuman Baik Daripada KKM & MKN

Pada ketika ini, penyokong yang dibenarkan masuk ke dalam stadium untuk tidak dibenarkan makan mahupun minum sepanjang menonton mana-mana perlawanan sukan.

Larangan tersebut membuatkan penyokong, sebagai contoh yang turun menonton perlawanan bola sepak, terpaksa menahan lapar dan haus lebih daripada tempoh 90 minit di stadium.

Bagaimanapun, menurut laporan Berita Harian, perkara ini telah mendapat perhatian Menteri Belia dan Sukan, Datuk Seri Ahmad Faizal Azumu dan ianya telah disampaikan kepada Menteri Kesihatan, Khairy Jamaluddin.

“Beliau (Khairy) juga mendengar keluhan orang ramai ini dan Insya-Allah perkara ini akan dapat kita umumkan tidak berapa lama lagi.

“Tentunya ada berita baik buat penonton di stadium yang menyaksikan acara sukan.

“Perkara ini akan diumumkan oleh pihak KKM (Kementerian Kesihatan Malaysia) dan MKN (Majlis Keselamatan Negara), tidak sesuai KBS (Kementerian Belia dan Sukan) yang umumkan kerana ia bukan bidang kuasa kami,” katanya seperti dipetik daripada portal akhbar terbabit.

Untuk makluman semua, penganjur saingan bola sepak tempatan iaitu Malaysian Football League (MFL) pada penghujung September lalu telah mengumumkan kebenaran kemasukan penonton dan penyokong ke stadium untuk menyaksikan saingan Piala Malaysia 2021.

Kebenaran tersebut dibenarkan dengan syarat penyokong dan penonton telah menerima vaksinasi lengkap, memakai pelitup muka sepanjang perlawanan serta tiada aktiviti makan dan minum sepanjang berada di stadium.

Featured Image: Malaysian Football League


Bajet 2023: RM15 Juta Untuk Agenda Nasional Malaysia Sihat – Pupuk Gaya Hidup Sihat

Menteri Kewangan, Tengku Datuk Seri Utama Zafrul Aziz berkongsikan hasil Tinjauan Kebangsaan Kesihatan dan Morbiditi menunjukkan satu daripada dua orang dewasa di negara ini mempunyai berat badan berlebihan.

Selain itu, Malaysia juga menjadi juara sebagai negara paling obes di asia tenggara dan ini merupakan satu isu kesihatan awam yang perlu diambil berat.

Oleh demikian, di dalam pembentangan Bajet 2023 yang bertemakan Keluarga Malaysia Makmur Bersama, Zafrul mengumumkan peruntukan sebanyak RM15 juta untuk Agenda Nasional Malaysia (ANMS). Ianya bagi memupuk gaya hidup sihat sekaligus mengurangkan risiko penyakit tidak berjangkit dalam kalangan rakyat dalam negara ini.

Untuk makluman semua, ANMS  telah diluluskan oleh Jemaah Menteri pada 7 Ogos 2020 merupakan tawaran baharu (new deal) kerajaan yang bertujuan menjadikan rakyat Malaysia Sihat Sejahtera melalui pembudayaan hidup sihat dan kelestarian persekitaran yang menyokong hidup sihat.

ANMS menggunakan pendekatan Whole of Nation iaitu penglibatan secara menyeluruh agensi kerajaan, Badan Bukan Kerajaan (NGO) dan Swasta serta rakyat bagi memastikan pelaksanaannya adalah secara menyeluruh.

Sebagai tambahan, ANMS meletakkan peningkatan taraf kesihatan rakyat Malaysia sebagai keutamaan melalui amalan hidup sihat seperti makan secara sihat dan selamat, tidak merokok, minda sihat, hidup aktif serta kebersihan diri dan kebersihan persekitaran.

Pada masa yang sama, kerajaan turut menyediakan sebanyak RM10 juta bagi meneruskan Hari Sukan Negara dan Jelajah Fit Malaysia.


Benarkah Pemain Yang Dikaitkan Dengan Kedah, Marc Klok Cedera 6 Bulan?

Sejak akhir-akhir ini, pemain tengah kelahiran Belanda, Marc Klok cukup kuat dikaitkan dengan perpindahan ke pasukan berpangkalan di utara semenanjung tanah air, Kedah untuk mengharungi saingan musim hadapan.

Difahamkan Marc yang sering bermain di posisi tengah mahu di bawa ke kota Alor Setar untuk menggantikan pemain Filipina yang dilepaskan, Amin Nazari bagi mengisi slot pemain import asia tenggara/asia.

Bagaimanapun, pemain naturalisasi Indonesia yang berusia 27 tahun ini dikatakan ditimpa kecederaan pada awal tahun dan terpaksa berehat selama enam bulan. Benarkah?

Menurut hos dan pengulas Liga 1 Indonesia, Tio Prasetyo Utomo berkata, “dia cedera ketika bermain bersama PSM (Makassar) dahulu (sebelum berhijrah ke Persija Jakarta januari 2020) tetapi kini sudah sembuh.

“Dia baik-baik sahaja.” katanya ketika dihubungi oleh Sukanz.

Malahan Marc sendiri turut turut menafikan mengenai kecederaan ini menerusi beberapa laporan dari negara seberang.

Seperkara lagi yang menjadi tanda tanya ialah Marc yang menyertai Persija Jakarta pada januari lalu mempunyai kontrak jangka masa panjang iaitu sehingga januari 2024.

Namun, Marc menyatakan kesediaannya untuk dipinjamkan ke mana-mana pasukan memandangkan ketidaktentuan perjalanan saingan bola sepak di Indonesia.

Sekiranya penghijrahannya ke skuad kendalian Aidil Sharin Sahak menjadi kenyataan, para peminat skuad Hijau Kuning boleh menganggap pasukan mereka seakan-akan menandatangani pemain kacukan Malaysia-Australia, Brendan Gan.

“Marc Klok merupakan pemain tengah box-to-box, kebiasaannya dia menjadi pemain yang membina serangan dari kawasan tengah padang.

“Dia mempunyai visi dan fizikal yang baik walaupun bukan seorang pemain yang berbadan besar (dan tinggi), tetapi kesungguhannya dan mentaliti tidak mahu kalah meletakkannnya di tahap berbeza,

“Ketepatan hantaran dia cukup baik, (tidak kira) ketika (situasi) bola mati atau permainan terbuka, dia boleh melakukan hantaran baik kepada rakan sepasukan.” jelas Tio lagi sambil mengiyakan gaya permainannya mirip Brendan Gan.

Ketika bersama PSM Makassar, Marc membentuk gandingan yang mantap bersama seorang pemain import juga kelahiran Belanda, Willem Jan Pluim.

Ketika itu, Marc ditugaskan untuk bermain lebih ke atas berbanding Pluim di bahagian tengah dengan berperanan sebagai pemain No.8 dan No.10 di dalam padang.

Walaupun beraksi sebagai otak pasukan atau perancang, Marc juga mampu meledak gol di mana dia telah menjaringkan 14 gol daripada 83 penampilannya.

Menandantangai khidmat Marc Klok yang memegang passport Indonesia umpama mendapatkan khidmat seorang pemain import dari benua eropah. Dia diberikan kerakyatan Indonesia secara rasminya pada 13 november 2020.

Marc sememangnya ‘anak jati’ Belanda. Dilahirkan di Amsterdam pada 20 april 1993 dan memulakan karier bola sepaknya bersama sebuah pasukan di tanah kelahiranyannya iaitu skuad remaja FC Utrecht sebelum ke Scotland untuk menyertai Ross County selama semusim.

Boleh dikatakan pemain ini kaya dengan pengalaman di eropah memandangkan di juga berkelana di Bulgaria bersama pasukan Cherno More selama dua musim.

Seterusnya, dia juga sempat merasa saingan bola sepak Liga Inggeris dengan bermain bersama Oldham Athletic pada julai 2016 sebelum kembali semula ke Scotland bersama Dundee FC januari berikutnya.

Marc tiba di bumi Indonesia pada tahun 2017 dengan menyertai PSM Makassar. Di sana, dia pantas mencipta nama dalam saingan Liga Indonesia.

Bersama PSM Makassar, Marc telah membantu pasukannya beraksi dalam saingan Piala AFC disamping membawa pasukan itu memenangi saingan Piala Indonesia 2019.

Ini menyebabkan Persija Jakarta yang terkenal dengan julukan Macan Kemayoran mengikat khidmatnya dengan kontrak selama 4 tahun – suatu yang jarang-jarang dilakukan oleh pasukan di sana.


Patron Mahu ‘Training Centre’ Kedah Berperanan Sebagai Tarikan Pelancong Dalam & Luar Negara

“Bila sampai (negeri) Kedah kena pi tengok training centre,” kata Patron Kedah Darul Aman FC, Tan Sri Dr. Mohd Daud Bakar dalam sidang media di Hotel Seri Pacific, Kuala Lumpur, semalam.

Tokoh dan pakar kewangan islam yang berperanan sebagai penaung pasukan Kedah sejak hujung tahun lalu berkata demikian bagi menerangkan konsep ‘training centre’ milik pasukan Kedah yang akan dibina kelak.

Baca: Kedah Lantik Tokoh Kewangan, Dr. Mohd Daud Bakar Sebagai Penaung Kelab

Beliau mahu menjadikan ‘training centre’ itu bukan sahaja berperanan sebagai tempat latihan untuk skuad Sang Kenari dan kegunaan orang ramai. Ianya akan dijadikan sebagai pusat tarikan pelancong dalam dan luar negara sekaligus dapat meningkatkan industri pelancongan negeri jelapang padi itu.

Setakat ini, pihaknya telah mengenal pasti beberapa lokasi untuk pembinaan ‘training centre’ yang akan menempatkan tiga padang terbuka serta satu padang tertutup berdasarkan piawaian Persekutuan Persatuan Bola Sepak Antarabangsa (FIFA).

“Kita ada dua, tiga tapak tetapi kita akan bekerjasama dengan kerajaan negeri, Insya-Allah bila dapat tanah yang sesuai dan kita akan lantik konsultan untuk membuat rekaan 3D berdasarkan piawaian FIFA, kalau boleh, biarlah alang-alang buat, dapat FIFA punya endorsement,”

Baca: ‘Training Centre’ Kedah Bakal Memiliki 3 Padang Terbuka & 1 Padang Tertutup

“Lepas itu saya akan cuba buat pendanaanlah samada dalam atau luar negara untuk menjadikan training centre di negeri Kedah ini bukan sekadar training centre tetapi sebagai tarikan pelancongan daripada luar negara juga,” katanya.

Dimaklumkan, berdasarkan tinjauan yang dilakukan, pihaknya meletakkan anggaran kos RM15 juta hingga RM16 juta bagi membina ‘training centre’ tersebut. Projek pembinaan ini dijangka dimulakan pada tahun ini atau awal tahun hadapan.

Featured Image: Kedah Darul Aman FC


Annuar Musa Sahkan RTM Runding Hak Penyiaran Piala Dunia 2022

Menteri Komunikasi dan Multimedia, Tan Sri Annuar Musa mengesahkan Radio Televisyen Malaysia (RTM) akan mengadakan rundingan untuk mendapatkan hak penyiaran bagi kejohanan bola sepak, Piala Dunia 2022 Qatar yang akan berlangsung November kelak.

Menurut laporan akhbar tempatan Berita Harian, Annuar yang juga merupakan Ahli Parlimen Ketereh menyatakan hasil rundingan dengan ejen yang dilantik oleh Persekutuan Persatuan Bola Sepak Antarabangsa (FIFA) itu akan dimaklumkan dalam masa terdekat.

“Secara prinsip kita sudah bersetuju untuk RTM membuat rundingan dengan ejen yang dilantik oleh FIFA bagi siaran Piala Dunia 2022.”

“Insya-Allah kita perlu sedikit masa lagi untuk memuktamadkannya, tetapi sudah pasti RTM akan menjadi satu daripada saluran yang akan menyiarkan Piala Dunia 2022. Hasil rundingan akan diketahui dalam masa terdekat,” katanya seperti dipetik daripada portal akhbar tersebut.

Untuk pengetahuan semua, stesen penyiaran milik kerajaan ini telah menyiarkan kejohanan bola sepak paling berprestij secara percuma bermula edisi kesepuluh yang berlangsung di Jerman Barat pada tahun 1974 kecuali edisi Piala Dunia 1986 Mexico.


Tiket BATC 2022 Boleh Didapati Secara Percuma Oleh Orang Ramai

Orang ramai serta peminat badminton boleh menyaksikan Kejohanan Badminton Berpasukan Asia (BATC) 2022 yang berlangsung di Setia City Convention Centre dari 15 hingga 20 Februari ini secara percuma.

Berita gembira ini dimaklumkan sendiri oleh Majlis Sukan Negeri Selangor (MSNS) menerusi satu hantaran di laman Facebook miliknya, hari ini.

Menurut makluman tersebut, tiket masuk untuk menyaksikan kejohanan tersebut dikeluarkan secara percuma buat orang ramai menerusi pendaftaran di laman sesawang, https://selangorbatc2022.com.

Thread: Kenali kesemua pemain negara yang akan beraksi dalam Badminton Asia Team Championship 2022!Kategori Lelaki ⬇ pic.twitter.com/9TJnKx4A1a

Bagaimanapun, jumlah tiket dan tempat duduk untuk penonton adalah terhad disebabkan pematuhan kepada prosesur operasi standard (SOP) ketat yang ditetapkan bagi mengawal penularan jangkitan Covid-19 di venue berkenaan.

Sebagai tambahan, bagi yang berjaya mendapatkan tiket tersebut, tiket elektronik akan dihantar menerusi emel masing-masing.

BATC 2022: Pasukan Lelaki Malaysia Diundi Bersama Jepun, Singapura & Kazakhstanhttps://t.co/0sG8UUG7td

Pada hari perlawanan, tiket perlu dibawa bersama-sama dengan Kad Pengenalan (IC) atau nombor pasport sebagai bukti untuk memasuki venue kejohanan.

Hanya pemegang tiket yang telah lengkap vaksinasi dua dos sahaja dibenarkan masuk dan menyaksikan kejohanan. Sementara itu, kanak-kanak berumur di bawah 12 tahun adalah dilarang masuk.


Perak Jimat Setengah Juta Sebulan Lepaskan 6 Tonggak Utama

Skuad berpangkalan di utara semenanjung, Perak FC dapat membuat penjimatan sekitar RM500,000 setiap bulan selepas melepaskan 6 pemain tonggak utamanya.

Ketika jendela perpindahan kedua Liga Malaysia dibuka bermula 3 hingga 30 mei lalu, Perak dilaporkan telah melepaskan Guilherme de Paula, Shahrul Saad (JDT), J. Partiban, Kenny Pallraj (KL City), Nazirul Naim (Sabah) dan Shakir Hamzah (Liga Singapura).

“Melalui langkah-langkah penstrukturan semula ini juga Perak FC berjaya melakukan penjimatan kos sekitar setengah juta ringgit sebulan dan ia amat penting bagi membantu pasukan mengatasi krisis kewangan untuk jangka masa pendek dan panjang.” kata pihak pengurusan Perak dalam satu kenyataan, pada hari ini.

Bagaimanapun, untuk mengimbangi pemergian enam pemain tersebut, skuad The Bos Gaurus membawa masuk 9 pemain baharu dalam usahanya untuk meneruskan baki 9 perlawanan Liga Super.

Menurut laporan beberapa media tempatan, beberapa pemain telah dikaitkan menyertai Perak seperti Jad Noureddine dan Charlie Machell. Namun ianya belum diumumkan secara rasmi oleh Perak kerana menantikan kelulusan daripada Malaysian Football League (MFL).

Pada masa yang sama, Perak turut menjelaskan kehadiran pemain-pemain baharu ini menunjukkan pihak pengurusan serius untuk kekal kompetitif serta tidak mahu menghampakan semua peminat Perak.


Pemain No.1 Hong Kong Sahkan Kehadiran Bekas Pengarah Kejurulatihan BAM

Bekas Pengarah Kejurulatihan (Perseorangan) Persatuan Badminton Malaysia (BAM), Wong Choong Hann yang meletakkan jawatannya daripada badan induk badminton tanah air pada bulan lalu kini mendapat peranan baharu bersama skuad kebangsaan Hong Kong.

Menerusi satu laporan oleh media berpangkalan di negara berkenaan, pemenang pingat perak Kejohanan Dunia 2003 bakal memulakan tugas sebagai jurulatih perseorangan lelaki skuad kebangsaan Hong Kong.

A post shared by 體路 Sportsroad (@sportsroad.hk)

Kehadiran Choong Hann turut disahkan oleh pemain lelaki No.1 Hong Kong yang kini berada di ranking ke-13 dunia, Ng Ka Long Angus yang mengucapkan selamat datang menerusi akaun Instagram peribadinya, pada hari ini.

Untuk makluman, khidmat Choong Hann diambil skuad kebangsaan Hong Kong bagi menggantikan kekosongan yang ditinggalkan oleh jurulatih kelahiran Malaysia, Wong Tat Meng yang dilantik sebagai pengarah kejurulatihan jaguh perseorangan lelaki tanah air, Lee Zii Jia.


BAC 2023: Cabaran Besar Menanti Goh Jin Wei Di Pusingan 32

Perseorangan wanita negara, Goh Jin Wei memulakan kempen di Kejohanan Badminton Asia (BAC) 2023 dengan cabaran besar dengan menentang pemain No.1 Korea, An Se Young di Pusingan 32.

Pemain yang merangkul tiga kejuaraan dan dua naib juara daripada lima kejohanan yang disertainya pada tahun ini menjadi lawan Jin Wei setelah hasil undian bagi BAC 2023 keluar pada hari ini.

Pertemuan yang akan berlangsung melibatkan kedua-dua pemain itu nanti akan menjadi yang kedua di pentas antarabangsa. Sebelum ini, mereka pernah bertemu di Terbuka Malaysia 2023 yang menyaksikan Jin Wei tumpas dengan keputusan 21-10 dan 21-12.

Sementara itu, seorang lagi perseorangan wanita negara, Kisona Selvaduray pula akan berhadapan dengan pemain No.10 dunia dari Thailand, Pornpawee Chochuwong di peringkat yang sama.

Untuk pengetahuan semua, Kisona dan Pornpawee pernah berentap sebanyak tiga kali sebelum ini dan ketiga-tiganya berakhir dengan Kisona mengalami kekalahan.

Featured Image: Badminton Association of Malaysia


Argentina Senaraikan Messi Untuk Menentang Australia & Indonesia

Pemain yang memenangi Anugerah Bola Emas di Piala Dunia 2022, Lionel Messi akan turut serta bersama skuad kebangsaan Argentina bagi menghadapi Australia dan Indonesia dalam aksi perlawanan persahabatan antarabangsa pada Jun kelak.

Pengesahan penyertaan penyerang yang bakal menjengah usia 36 tahun itu hadir menerusi pengumuman senarai 27 pemain yang disenaraikan oleh ketua jurulatih, Lionel Scaloni menerusi pelbagai platform media sosial milik skuad berjulukan La Albiceleste, semalam.

#SelecciónMayor Futbolistas convocados por @lioscaloni para la gira asiática de junio.

¡¡¡Siempre, siempre, vamos Selección!!! 😁💙🤍💙 pic.twitter.com/0MlZAdZv0H

— 🇦🇷 Selección Argentina ⭐⭐⭐ (@Argentina) May 27, 2023

Selain Messi yang juga merupakan pemenang Ballon d’Or sebanyak tujuh kali, Argentina akan turut membawa beberapa pemain bintang yang beraksi ketika mereka menjuarai Piala Dunia 2022 di Qatar seperti Emiliano Martinez (Aston Villa), Julian Alvarez (Manchester City), Angel Di Maria (Juventus), Alexis Mac Allister (Brighton), Giovani Lo Celso (Villareal) dan lain-lain lagi.

Untuk makluman, Argentina dijadualkan akan bertemu Australia atau nama julukannya, Socceroos terlebih dahulu pada 15 Jun di Worker’s Stadium di Beijing, China. Kemudiannya, Argentina akan terbang ke Indonesia untuk bertemu skuad Garuda dimana ianya akan berlangsung pada 19 Jun bertempat di Stadium Utama Gelora Bung Karno, Jakarta.

Sementara itu, Indonesia menerusi ketua jurulatihnya, Shin Tae-yong turut mengumumkan senarai 26 pemain yang dipanggil untuk menentang skuad Argentina terbabit, pada Sabtu lalu. Berdasarkan pengamatan, dua pemain Indonesia yang beraksi dalam saingan Liga Malaysia, Saddil Ramdani dan Jordi Amat turut disenaraikan oleh jurulatih dari Republik Korea itu.

Shin Tae-yong resmi mengumumkan 26 pemain Timnas Indonesia yang akan menjalani pemusatan latihan jelang FIFA Match Day.

Pemusatan latihan akan dimulai pada Senin, 5 Juni 2023 di Surabaya.

Semangat persiapkan diri, Garuda! ✊#KitaGaruda pic.twitter.com/MXpEjI4Ezu

— PSSI (@PSSI) May 27, 2023


Ranking BWF: Siti Nurshuhaini Langkau 85 Anak Tangga Selepas Muncul Naib Juara Terbuka Czech

Pemain muda perseorangan wanita negara, Siti Nursuhaini terus merekodkan peningkatan kedudukannya dalam ranking dunia.

Menerusi kemaskini terbaru oleh Persekutuan Badminton Dunia (BWF), pemain berusia 17 tahun yang menamatkan saingan Terbuka Czech selaku naib juara meraih peningkatan sebanyak 85 anak tangga.

Peningkatan tersebut membolehkan Nurshuhaini menghuni tangga ke-269 dunia pada minggu ini. Ini merupakan ranking terbaik pernah dihuni oleh Nurshuhaini sejak disenaraikan oleh BWF pada bulan Mei lalu.

Pada masa yang sama, kemasikini BWF turut memperlihatkan peningkatan kedudukan melibatkan seorang lagi pemain muda perseorangan wanita negara iaitu Letshanaa Karupathevan.

Walaupun disingkirkan oleh Nurshuhaini pada peringkat suku akhir dalam kejohanan Terbuka Czech baru-baru ini, Letshanaa tetap meraih peningkatan sebanyak 176 anak tangga terhadap ranking dunianya. Perkembangan positif ini menjadikan Letshanaa yang berusia 18 tahun berada di tangga ke-429 dunia.

Tidak dilupakan, Eoon Qi Xuan yang berusia 20 tahun turut mencatatkan peningkatan sebanyak 4 anak tangga. Dia yang juga mara sehingga ke peringkat suku akhir Terbuka Czech menghuni tangga ke-118 dunia.

Sementara itu, Kisona Selvaduray pula mencatatkan penurunan satu anak tangga menjadikan pemain berusia 23 tahun ini berada di posisi ke-54 dunia pada saat ini.

Featured Image: Badminton Association of Malaysia


Kejohanan Boling Tenpin Asia: Skuad Lelaki Negara Muncul Juara Selepas 15 Tahun

Pingat emas dalam acara lelaki lima berpasukan di Kejohanan Boling Tenpin Asia (ATBC) Ke-26 yang berlangsung di Hong Kong berjaya dirangkul oleh skuad lelaki Malaysia.

Skuad lelaki negara yang terdiri daripada Muhd Rafiq Ismail, Syafiq Ridhwan, Tun Hakim, Timmy Tan, Ahmad Muaz dan Syazirol Shamsudin mengesahkan kemenangan dengan bangkit melakukan 7,323 jatuhan pin pada blok kedua.

Jumlah jatuhan pin itu membolehkan mereka mengatasi Emiriah Arab Bersatu (UAE) dan Korea yang merekodkan 7,079 dan 7,044 jatuhan pin masing-masing. Kedua-dua UAE dan Korea membawa pulang pingat perak dan gangsa.

Terdahulu, skuad negara hanya mampu menduduki tempat ketiga pada blok pertama apabila mencatatkan 3,607 jatuhan pin sahaja.

Sebagai rekod, kejayaan meraih pingat emas dalam acara lelaki lima berpasukan ini menamatkan kemarau selama 15 tahun buat Malaysia.

Kali terakhir Malaysia meraih emas dalam acara ini adalah pada Kejohanan Boling Tenpin Asia Ke-20 yang turut berlangsung di Hong Kong pada tahun 2008 lalu.


Cheah Liek Hou Muncul Juara Kejohanan Badminton Para Dunia Kali Ketujuh

Pemain badminton para negara, Cheah Liek Hou menambah satu lagi koleksi gelaran juara dalam acara perseorangan lelaki di pentas Kejohanan Badminton Para Dunia BWF.

Terbaru, pemain berusia 34 tahun ini muncul juara di kejohanan yang berlangsung di Tokyo, Jepun, semalam. Kejuaraan itu merupakan yang ketujuh dalam kariernya.

Kejayaan itu hadir selepas Liek Hou menumpaskan seteru utamanya dari Indonesia, Dheva Anrimusthi dalam perlawanan akhir kategori SU5 (kecacatan fizikal) secara “straight set” dengan skor 21-14 dan 21-12 dalam tempoh 33 minit permainan.

A post shared by Cheah Liek Hou 謝儮好 (@cheahliekhou4956)

Sementara itu, Liek Hou hampir-hampir sahaja membawa pulang kejuaraan berganda daripada kejohanan ini.

Liek Hou yang beraksi dalam satu lagi acara iaitu beregu lelaki SU5 bersama gandingannya, Mohamad Faris Ahmad Azri berjaya mara ke perlawanan akhir.

Namun begitu, gandingan ini terpaksa akur menamatkan saingan selaku naib juara apabila tumpas kepada beregu Indonesia yang turut diwakili oleh Dheva serta rakannya, Hafizh Prawiranegara.

Dalam perlawanan itu, Liek Hou-Faris tumpas secara “straight set” dengan skor 9-21 dan 15-21 dalam tempoh 25 minit permainan.

Featured Image: Facebook Cheah Liek Hou


CEO Syarikat Kriptowang Binance Nafi Nak Beli Chelsea

Ketua pegawai eksekutif (CEO) syarikat bursa kriptowang, Binance menafikan ingin memiliki pasukan yang berpangkalan di London merangkap juara Liga Juara-Juara UEFA (UCL) 2020-21, Chelsea.

Jurucakap syarikat berkenaan berkata kepada Reuters, Changpeng Zhao ada melakukan perbincangan dengan wakil jualan Chelsea merangkap sebuah bank pelaburan Amerika Syarikat, Raine Group. Namun, jurucakap itu menafikan Changpeng Zhao mahu memiliki kelab bola sepak kerana ianya bukan keutamaan syarikat berkenaan.

Baca: Platform Jual Beli Kriptowang Penaja Baharu Liga Super & Piala Malaysia

Akan tetapi, Binance yang merupakan bursa kriptowang terbesar dunia tidak asing dengan dunia bola sepak dimana mereka adalah penaja kelab Serie A, Lazio dan pasukan kebangsaan Argentina. Tidak dilupakan, Binance juga merupakan penaja kepada kejohanan Piala Negara-Negara Afrika (AFCON).

😉👏🏻 Good first take, @binance! #CMonEagles 🦅 pic.twitter.com/y6AJIu9VTi

Baca: Binance Suntik Modal Pelaburan Pada Platform Kripto Malaysia – MX Global

Selain itu, Binance turut mengadakan kerjasama dengan kelab bola sepak terkenal seperti kelab berpangkalan di Portugal, FC Porto dan kelab yang beraksi dalam kancah bola sepak Brazil, Santos FC sebagai Rakan Rasmi Fans Token mereka.

Untuk makluman semua, pemilik Chelsea pada ketika ini, Roman Abramovich yang merupakan kelahiran Rusia mengumumkan mahu menjual kelab tersebut pada minggu lalu. Ini dilakukan selepas negaranya melakukan pencerobohan terhadap Ukraine.

Ahli perniagaan berusia 55 tahun itu dikatakan mempunyai hubungan rapat dengan presiden negaranya, Vladimir Putin tetapi perkara tersebut telah dinafikan oleh Roman.


Ketua Jurulatih Selangor Diberi ‘Nickname’ Kalle oleh Thomas Tuchel?

Para penyokong pasukan Selangor boleh mula memanggil ketua jurulatih baharu mereka, Karsten Neitzel dengan panggilan yang lebih ringkas iaitu Kalle selepas daripada saat ini.

Menurut jurulatih berusia 52 tahun tersebut, dia lebih selesa dengan nama panggilan tersebut memandangkan kesemua rakan-rakannya memanggilnya Kalle sejak daripada usia muda lagi.

“Yang seeloknya (panggil) Kalle, ini merupakan nama panggilan saya dan semua rakan-rakan saya dan saya harapkan semua penyokong boleh berkawan dengan saya dan (boleh) panggil saya Kalle.” katanya dalam satu temu bual bersama Nadi Arena.

Menariknya, nama panggilan tersebut diberikan oleh salah seorang pengurus dan jurulatih ternama dunia pada ketika ini.

Tanpa mendedahkan nama jurulatih tersebut secara terang-terangan, Karsten memberikan pembayang bahawa individu tersebut pernah bersamanya dalam skuad Stuttgart Kickers, tahun 1992.

Dan ketika itu, individu tersebut masih lagi muda remaja dan Karsten pula berusia 24 tahun.

Hasil carian yang dibuat menunjukkan individu tersebut merupakan seorang pengurus yang membimbing kelab Ligue 1, Paris Saint-Germain (PSG) ke perlawanan akhir Liga Juara-Juara UEFA (UCl) 2019/20.

Tanpa ragu-ragu dan sebarang kesangsian lagi, individu itu ialah Thomas Tuchel!

Featured Image: Selangor FC & Paris Saint-Germain


Terbuka Korea: Wakil Tunggal BAM Tze Yong Tiada Masalah Mara Ke Pusingan 16

Satu-satunya wakil negara yang bernaung di bawah Persatuan Badminton Malaysia (BAM) dalam saingan Terbuka Korea 2022, Ng Tze Yong berhasil meneruskan kemaraan ke pusingan berikutnya.

Pemain berusia 21 tahun itu mara selepas mencatatkan kemenangan ke atas pemain Finland, Kalle Koljonen yang berada di ranking ke-62 dunia pada Pusingan 32, sebentar tadi.

Dalam perlawanan tersebut, Tze Yong berhasil merekodkan secara ‘straight set’ dengan skor 21-13 dan 21-15 dalam tempoh masa 36 minit permainan sahaja.

Korea Open Badminton Championships 2022MS – Round of 3221 21 🇲🇾Tze Yong NG🏅13 15 🇫🇮Kalle KOLJONEN

🕗 in 36 minutes https://t.co/2XD7z015gg

— BWFScore (@BWFScore) April 5, 2022

Untuk makluman semua, Tze Yong sudah pernah menentang Kalle sebanyak satu kali sebelum ini. Pertembungan itu berlangsung semasa di South Australia International 2019 dan ianya turut memihak kepada perseorangan muda negara ini.

Sementara itu, di Pusingan 16 kelak, Tze Yong bakal turun menentang perseorangan tuan rumah, Kim Donghun yang kini menghuni ranking ke-125 dunia.

Sebagai tambahan, Tze Yong turut mempunyai pengalaman menentang pemain Korea ini sebanyak satu kali dan perlawanan itu juga dimenangi oleh Tze Yong secara ‘straight set’ di pentas Sydney International 2019.

Sertai pertandingan Komen & Menang di portal Sukanz bersempena saingan Terbuka Korea 2022 dan anda berpeluang untuk memenangi kredit e-wallet bernilai RM50.

Langkah-langkah mudah untuk menyertai pertandingan ini:

1. Log masuk atau daftarkan diri anda di portal Sukanz.

2. Tinggalkan komen di ruangan komen di bawah sepanjang berlangsungnya saingan Terbuka Korea 2022 – bermula dari 5 hingga 10 April.

3. Tiga tukang komen paling bertuah akan dipilih dan dihubungi untuk diberikan hadiah berupa kredit e-wallet bernilai RM50 setiap seorang setelah tamatnya saingan Terbuka Korea kelak.


Azeem Fahmi Terima Tawaran Lanjut Pelajaran Daripada 3 Buah Universiti Amerika Syarikat

Pelari muda kebangsaan, Muhammad Azeem Mohd Fahmi akan melanjutkan pelajarannya di luar negara dan negara yang menjadi pilihannya ialah Amerika Syarikat.

Menurut laporan Harian Metro, jurulatihnya, Muhammad Amir Izwan Tan Abdullah mendedahkan Azeem telah menerima tawaran untuk melanjutkan pelajarannya daripada tiga buah universiti Amerika Syarikat yang berpangkalan di Minesota, Oregon dan Houston.

Difahamkan Azeem yang meraih keputusan 6A dalam Sijil Pelajaran Malaysia (SPM) telah membuat keputusan untuk menyambung pelajarannya di sana namun belum memuktamadkan sebarang universiti.

“Azeem akan menyambung pelajaran di luar negara dan berlatih. Maksud saya belajar sambil berlatih. Jika semuanya berjalan lancar, insya-Allah dia akan berangkat pada Januari nanti.

“Sekembalinya ke tanah air selepas ini, Azeem akan menyambung latihan untuk persediaan ke Sukma yang akan diadakan pada September,” katanya dipetik daripada portal akhbar terbabit.

Kejohanan Olahraga Dunia B-20: Azeem Catat Larian 10.09s Acara 100m – Rekod Baharu Kebangsaan https://t.co/cqBckknUcx

— Sukanz. (@sukanzcom) August 2, 2022

Azeem yang merupakan kelahiran Perak semakin menjadi sebutan apabila dia berhasil memecahkan rekod kebangsaan dalam acara pecut 100 meter (m) ketika beraksi di Kejohanan Olahraga Dunia Bawah 20 Tahun (B-20) di Cali, Colombia.

Dia memecahkan rekod berkenaan apabila mencatatkan masa larian sepantas 10.09 saat (s) ketika mengambil bahagian dalam peringkat saringan mengatasi rekod lama – 10.18s – yang dilakukan Khairul Hafiz Jantan ketika Sukan Malaysia (Sukma) 2016.

Dalam acara pecut 200m di kejohanan yang sama pula, Azeem berhasil menghasilkan rekod kebangsaan B-20 baharu dengan menamatkan larian dalam tempoh 20.83s ketika peringkat saringan.

Catatan masa itu juga merupakan yang kedua terpantas dalam sejarah kebangsaan di belakang seorang lagi pelari negara, Alexander Russel Nasir Taib yang merekodkan larian 20.77s.

Featured Image: Instagram Azeem Fahmi


Gelaran Raja Badminton Asia 2022 Jadi Milik Lee Zii Jia

Jaguh badminton negara, Lee Zii Jia merangkul gelaran ‘Raja’ badminton benua asia selepas berhasil menumpaskan  Jonatan Christie di pentas akhir Kejohanan Badminton Asia (BAC) 2022.

Lebih manis, Zii Jia yang merupakan pemain bebas (independent) di ranking ketujuh dunia mencipta kemenangan tersebut dengan menumpaskan pemain Indonesia itu secara ‘straight set’.

FINAL#MAS🇲🇾 Lee Zii Jia(3) def. #INA🇮🇩 Jonatan Christie(4) 21-17 23-21

* WHAT A WIN!! Zii Jia ends Malaysia’s 6-year wait for a MS title at the BAC with his fifth career win over Christie.Congrats Jia!🇲🇾

— BAM (@BA_Malaysia) May 1, 2022

Dalam perlawanan tersebut, Zii Jia mengatasi pemain di ranking kelapan dunia itu dengan skor 21-17 pada set pertama. Di set kedua, perlawanan berlangsung dengan lebih sengit namun Zii Jia berhasil menamatkannya dengan keputusan 23-21.

Pada masa yang sama, kemenangan ini turut menjadikan Zii Jia memperbaiki rekod pertemuannya menentang Jonatan menjadi dua kemenangan daripada enam pertemuan secara keseluruhan.

Dengan kemenangan ini, Zii Jia berhasil membawa pulang 12,000 mata memandangkan kejohanan ini telah diangkat menjadi kejohanan yang setaraf saingan Super 1000.

Dijangka kedudukan ranking Zii Jia akan berubah dalam kemaskini yang berikutnya pada Selasa nanti.

Sebagai tambahan, kali terakhir perseorangan lelaki Malaysia memenangi kejohanan ini ialah Datuk Lee Chong Wei pada tahun 2016.


Sukan SEA 2023: Gelaran Raja Lempar Cakera Asia Tenggara Milik Irfan Selama Sedekad

Atlet lempar cakera negara, Irfan Shamsuddin terus pamerkan kredibilitinya selaku Raja Lempar Cakera Asia Tenggara apabila mempertahankan pingat emas pada Sukan SEA 2023 dengan jarak lemparan sejauh 57.83 meter (m).

Kejayaan Irfan Shamsuddin itu juga bermakna atlet kelahiran Negeri Sembilan itu berjaya memenangi pingat emas keenamnya berturut-turut sejak kali pertama diraihnya di Sukan SEA 2013 Myanmar, hampir sedekad lalu.

Lemparan emas Irfan itu kemudiannya diikuti pemenang pingat perak, Kiadpradid Srisai dari Thailand dengan jarak lemparan sejauh 51.89m dan gangsa diraih rakan senegaranya, Bandit Singhatongkul (50.02m).

Terdahulu, Irfan mencatatkan jarak lemparan sejauh 58.26m dalam edisi Sukan SEA yang lalu, kurang 0.10m daripada rekod terbaiknya bagi temasya tersebut yang dicatatkan pada 2017 (58.36m).

Untuk makluman, atlet berusia 28 tahun itu mencatatkan rekod kebangsaan di Kejohanan Linz Leichtathletik Gala, Austria pada 2017 dengan lemparan sejauh 62.55m.

Bagaimanapun, Irfan masih belum mampu memecah rekod temasya yang dipegang atlet lempar cakera legenda Singapura, Wong Tuck Yim (59.50m) di Sukan SEA 1999 Brunei.

Featured Image: Majlis Olimpik Malaysia (Facebook)


Kejohanan Sepak Takraw Dunia: Thailand Singkir Malaysia Di Peringkat Separuh Akhir

Perjalanan regu lelaki negara dalam Kejohanan Sepak Takraw Dunia Piala Raja Thai Ke-35 yang berlangsung di Island Sports World, Bangkok terhenti di peringkat separuh akhir.

Ini berikutan skuad negara yang dibimbing oleh Mohd. Rashidi Nordin tumpas kepada pasukan tuan rumah di peringkat terbabit, semalam.

Perlawanan terbabit berkesudahan dengan skuad negara tumpas di set pertama 21-18 sebelum tumpas di set berikutnya dengan skor 21-10.

Sebelum perlawanan menentang Thailand di separuh akhir, Malaysia tumpas kepada Republik Korea sekaligus menamatkan saingan peringkat Kumpulan B selaku naib juara kumpulan.

Disebabkan itu, Malaysia terpaksa berhadapan dengan Thailand selaku juara Kumpulan A di peringkat separuh akhir.

Sementara itu, Thailand yang mara ke pentas final akan bertemu Republik Korea pada hari ini untuk merebut gelaran juara bagi kategori regu lelaki.

Featured Image: Persatuan Sepak Takraw Malaysia


K-League 2022 Dapat Penajaan Daripada Widad Langkasuka

Saingan bola sepak domestik yang dianjurkan oleh Persatuan Bola Sepak Kedah (KFA) iaitu K-League mengumumkan barisan penajanya.

Menerusi satu majlis pelancaran yang diadakan semalam, penaja utama Kedah Darul Aman FC musim lalu, Widad Langkasuka diperkenalkan sebagai penaja utama disamping Perbadanan Kemajuan Negeri Kedah (PKNK) dan Lotto selaku penaja bersama.

Hasil daripada penajaan syarikat berkenaan, Widad turut diangkat sebagai ‘title sponsor’ bagi saingan bola sepak peringkat negeri Kedah ini sekaligus menjadikan saingan bergelar Widad K-League 2022.

Memperkenalkan WIDAD K-LEAGUE 2022!#KedahFA#WidadKLeague2022#WidadLangkasuka#PKNK#LOTTOMY pic.twitter.com/FejeNidyCV

Untuk makluman semua, kejohanan di bawah kelolaan K-League ini meliputi beberapa kejohanan seperti KFA Junior Cup, Piala Menteri Besar Kedah, Piala KFA, KFA Futsal League dan KFA Beach Soccer.

Penganjuran K-League ini bertujuan untuk mencungkil bakat dari setiap pelusuk negeri Kedah dan membuka peluang buat orang ramai daripada pelbagai peringkat umur untuk terlibat dalam sukan bola sepak.

Sebagai tambahan, majlis pelancaran ini disempurnakan oleh Presiden KFA merangkap Menteri Besar Kedah, Datuk Seri Muhammad Sanusi Md Noor sambil disaksikan oleh barisan Ahli Jawatankuasa Eksekutif KFA, Ahli Gabungan KFA dan para pengamal media.


Pengarah Teknikal Baharu, Scott O’Donell Saran Lantik Jurulatih ‘Import’ Kemudi Harimau Malaya

Persatuan Bola Sepak Malaysia (FAM) memperkenalkan Scott O’Donell sebagai Pengarah Teknikal baharu buat badan induk bola sepak kebangsaan, pada hari ini.

Perlantikan individu kelahiran Australia berusia 55 tahun ini dibuat oleh FAM bagi menggantikan kekosongan yang ditinggalkan oleh Datuk Ong Kim Swee setelah meletak jawatan pada September tahun lalu.

Menerusi satu kenyataan yang dikeluarkan, Scott mencadangkan kepada pihak pengurusan FAM supaya melantik ketua jurulatih ‘import’ untuk mengemudi skuad senior kebangsaan.

Scott mengusulkan cadangan itu susulan daripada perletakan jawatan oleh jurulatih kelahiran Kedah, Tan Cheng Hoe sebagai ketua jurulatih skuad Harimau Malaya, pada Isnin lalu, atas alasan gagal ke peringkat separuh akhir Piala AFF 2020.

“Saya melihat bahawa skuad Harimau Malaya selepas ini perlu dibimbing oleh jurulatih asing bagi mengubah landskap dan masa depan bola sepak Malaysia ke satu dimensi baharu, bukan hanya untuk jangka masa pendek tetapi jangka masa panjang,” jelasnya.

Untuk makluman semua, Scott merupakan individu yang berpengalaman luas dalam bidang pendidikan kejurulatihan termasuk pernah memegang pelbagai jawatan sebagai pengarah teknikal, ketua jurulatih dan juga seorang bekas pemain.

Antara jawatan yang pernah dipegang Scott adalah Pengajar Jurulatih/Pakar/Mentor FIFA, Pengajar Jurulatih AFC, Pengarah Teknikal di Capital Football (Persekutuan Bolasepak Australian Capital Territory) dan Pengarah Teknikal Persekutuan Bolasepak Seluruh India (AIFF).

Selain itu, Scott turut mempunyai pengalaman sebagai ketua jurulatih kelab Liga Singapura, Geylang United serta skuad kebangsaan Kemboja.

Featured Image: Football Association of Malaysia


Mourinho Minta Tukar Gol Selepas Mendapati Ukurannya Kurang 5cm

Pengendali Tottenham Hotspur, Jose Mourinho meminta menukarkan tiang gol selepas mendapati ukurannya kurang 5cm berbanding piawaian yang ditetapkan dalam satu aksi kelayakan Liga Europa, awal pagi tadi.

Pada awalnya, ianya disedari oleh salah seorang penjaga gol Spurs semasa mereka melakukan aktiviti pemanasan badan sebelum daripada sepak mula menentang KF Shkendija.

“Sebelum daripada perlawanan (bermula) situasinya sangat kelakar kerana penjaga gol beritahu saya gol (itu) kecil.”

“Saya ke sana untuk lihat sendiri dan memang kecil. Penjaga gol sentiasa duduk di gol jadi memang (mereka) tahu.”

“Saya terus dapat rasakan sesuatu tidak kena dan kami (panggil) delegasi UEFA (ukur) dan ianya kurang 5cm. Kami minta (tukar) gol dengan ukuran yang sepatutnya.” katanya seperti dipetik daripada Goal.

Kedua-dua tiang gol itu ditukarkan segera oleh staf Philip II National Arena selepas daripada pemeriksaan oleh delegasi UEFA.

Dalam perlawanan tersebut, Spurs berjaya menumpaskan pasukan berpangkalan di North Macedonia itu dengan keputusan 3-1.

Pasukan berpangkalan di utara London itu diikat 1-1 oleh FK Shkendija sehinggalah Heung-min Son menjaringkan gol pada mnit ke-70 dan memastikan kemenangan selesa menerusi jaringan penyerang, Harry Kane pada minit ke-79.


Azizulhasni ‘The Pocket Rocketman’ Berlatih Sambil Berpuasa Sekitar 15 Jam

Puasa sekitar 15 jam sehari tidak menjadi halangan buat pelumba basikal trek negara, Datuk Azizulhasni Awang yang terkenal dengan julukan “The Pocket Rocketman” untuk terus menjalani latihan seperti biasa.

Tempoh puasa yang agak panjang itu terpaksa dilalui oleh pelumba berusia 35 tahun ini ekoran sedang berada di bandar yang terletak di sebuah kepulauan perairan Mediterranean iaitu Palma de Mallorca.

“Puasa di sini mengambil masa selama lebih kurang 15 jam dengan keadaan cuaca yang mempunyai matahari panas tetapi dengan angin yang sejuk.”

“Suhu minimum sekitar 8 celcius dan maksimum mencecah 25 celcius dan masyarakat tempatan mengatakan sekarang adalah ‘the best season of the year’.” ujarnya.

Bagaimanapun, pelumba berasal dari Dungun, Terengganu menjelaskan sesi latihan pada bulan Ramadan diubah suai sedikit terutamanya pada aspek program latihan dan waktu untuk berlatih.

Untuk makluman semua, Azizul bersama pelumba-pelumba negara yang lain menjalani kem latihan di sana atau secara spesifiknya, Velodrom Illes Balears bagi menyiapkan diri untuk perlumbaan di sekitar eropah kelak.

Sekitar pertengahan Mac lalu, Azizul yang mendapat kecederaan semasa sesi latihan terpaksa melupakan hasrat untuk meneruskan aksinya dalam perlumbaan Piala Negara-Negara UCI di Kaherah, Mesir selepas mendapat nasihat doktor.

Sebelum itu, Azizul yang kembali berlumba pada penghujung Februari lalu selepas rehat panjang ekoran pembedahan berkaitan jantung berjaya meraih pingat perak dalam acara keirin dalam saingan Piala Negara-Negara UCI di Jakarta, Indonesia.

Featured Image: Facebook Azizulhasni Awang


Skuad Muda Hoki Turut Terbang Ke UK, Persiapan Untuk Kejohanan Hoki Piala Dunia Remaja 2021

Barisan pemain muda hoki kebangsaan atau Skuad Projek Khas Lelaki Kebangsaan akan turut terbang ke London bagi mengikuti Siri Jelajah United Kingdom (UK) 2021.

Jelajah ini merupakan persiapan buat anak-anak buah Wallace Tan untuk mengharungi Kejohanan Hoki Piala Dunia Remaja 2021 yang akan berlangsung di India pada 24 November hingga 5 Disember kelak.

Menurut makluman oleh Konfederasi Hoki Malaysia (MHC), barisan pemain muda ini akan berada di UK bermula 26 September hingga 16 Oktober.

Sebelum ini, MHC telah memaklumkan, skuad senior kebangsaan terbang ke London pada 19 September untuk menyertai Siri Jelajah United Kingdom sebagai persiapan untuk mengharungi Kejohanan Hoki Piala Asia 2022.

Baca: Skuad Hoki Kebangsaan Lakukan Persiapan Untuk Harungi Kejohanan Hoki Piala Asia 2022 di United Kingdom

“Skuad bimbingan Wallace Tan mempunyai misi untuk mempersiapkan diri bagi menghadapi Kejohanan Hoki Piala Dunia Remaja 2021 yang dijadualkan berlangsung pada hujung tahun ini di India dan siri jelajah ini amat penting untuk digunakan oleh mereka dengan sebaiknya.

“Setelah sekian lama tiada perlawanan kompetitif untuk mereka, jadi 21 pemain yang menyertai siri jelajah ini termasuk dua penjaga gol, tujuh pemain pertahanan, enam pemain di posisi tengah dan enam pemain di bahagian serangan perlu memanfaatkan semua perlawanan persahabatan yang telah diatur untuk mereka.

“Sebanyak lapan perlawanan telah diatur buat skuad remaja negara sepanjang keberadaan mereka di sana. Ini termasuk dua perlawanan menentang pasukan kelab dan enam perlawanan lagi bertemu Skuad B-21 England, B-23 Wales dan B-23 Scotland,” jelas Pengerusi Jawatankuasa Pengurusan Pasukan Kebangsaan MHC, Dato’ Ahmad Najmi.

Berikut adalah senarai 21 pemain muda yang akan terbang untuk mengikuti Siri Jelajah United Kingdom 2021:

Featured Image: Malaysian Hockey Confederation


Ranking BWF: Daren Kembali Jadi Pemain ‘Top 30’ Dunia Selepas Dua Tahun

Perseorangan badminton senior negara, Liew Daren kembali menyertai kelompok 30 pemain terbaik dunia selepas mara ke peringkat separuh akhir Terbuka Thailand 2022 – Jelajah Dunia Super 500 BWF – pada minggu lalu.

Kemaraan ke peringkat separuh akhir tersebut membolehkan pemain bebas (independent) berusia 34 tahun ini merekodkan peningkatan enam anak tangga sekaligus menghuni ranking ke-28 dunia dalam kemaskini terbaru oleh Persekutuan Badminton Dunia (BWF), pada hari ini.

Di kejohanan terbabit, Daren mara selepas menumpaskan Prannoy Haseena Sunil Kumar (Pusingan 32), Koko Watanabe (Pusingan 16) dan Zhao Jun Peng (suku akhir).

Bagaimanapun, dia tidak dapat mara ke peringkat akhir apabila terpaksa akur tumpas kepada “sparring partner” atau rakan sepelatihnya sendiri, Lee Zii Jia yang akhirnya bergelar juara dalam kategori perseorangan lelaki.

Sebagai rekod, Daren berada di dalam kelompok 30 pemain terbaik dunia ini adalah sekitar dua tahun yang lalu sebelum menurun kepada ranking ke-41 pada 14 Januari 2020.

Sementara itu, kemaskini tersebut memperlihatkan perkembangan yang kurang enak apabila pemain muda yang berada di bawah naungan Persatuan Badminton Malaysia (BAM), Ng Tze Yong turun dua anak tangga dan menghuni ranking ke-48 dunia, minggu ini.

Manakala untuk beberapa pemain lain seperti Soong Joo Ven, Cheam June Wei, Aidil Sholeh dan Leong Jun Hao pula kekal di tangga ke-59, ke-72, ke-100 dan ke-124 masing-masing.

Featured Image: Badminton Association of Thailand


Video: Safawi, Dion Cools Bantu Kelab Masing-Masing Ke Separuh Akhir Thai League Cup

Dua pemain skuad kebangsaan yang beraksi dalam kancah bola sepak negara jiran tetangga iaitu Safawi Rasid dan Dion Cools kini menjadi semi-finalis bagi saingan Thai League Cup apabila kelab yang diwakili kedua-dua pemain itu masing-masing melakar kemenangan dalam aksi suku akhir, semalam.

Safawi dan Dion menyumbang secara langsung kepada kemaraan kelab masing-masing iaitu Ratchaburi FC dan Buriram United dengan diturunkan oleh ketua jurulatih sepanjang 90 minit berlangsungnya permainan terbabit.

Lebih manis, Safawi yang diturunkan menentang kelab liga divisyen ketiga Thailand, Samutsongkhram FC mencipta satu ‘assist’ yang membolehkan rakan sepasukannya, Krtitsananon Srisuwan menjaringkan gol seterusnya menamatkan perlawanan dengan keputusan 2-1 buat skuad The Dragons.

Sebelum itu, kedua-dua pasukan terikat 1-1 hasil jaringan sendiri Park Jun-Heong pada minit 30’ dan jaringan penyamaan oleh Anon Amornlerdsak pada minit 38’.

Sementara itu, Dion yang turun memperkuatkan barisan pertahanan menentang pasukan Thai League 1, Bangkok United pula berhasil memastikan pasukannya tidak merekodkan sebarang bolos.

Skuad berjulukan Thunder Castle ini berhasil melakar kemenangan bergaya 3-0 hasil jaringan Suphanat Mueanta, Haris Vuckic dan Goran Causic pada minit 30’, 50’ dan 77’ masing-masing.

Dua lagi kelab yang turut sama melangkah ke peringkat separuh akhir ialah PT Prachuap dan BG Pathum United. Untuk makluman, pertembungan peringkat separuh akan ditentunkan menerusi undian kelak.

Featured Image: Ratchaburi FC & Buriram United


Piala Malaysia: JDT Tak Mahu Kecewa Seperti Tahun Lalu

Johor Darul Ta’zim (JDT) tidak mahu lagi menanggung kekecewaan seperti tahun lalu apabila tumpas kepada Kuala Lumpur City FC (KL City) sekaligus terlepas peluang untuk merangkul kejuaraan Piala Malaysia.

Tahun ini, skuad berjulukan Harimau Selatan ini berhasil mengulangi lagi kemaraan ke perlawanan akhir Piala Malaysia setelah menumpaskan Sabah FC pada peringkat separuh akhir.

Menantinya di perlawanan akhir itu adalah Selangor FC yang mendapat bimbingan ketua jurulatih baharu merangkap bekas ketua jurulatih skuad kebangsaaan Malaysia, Tan Cheng Hoe.

Penyerangnya, Bergson da Silva mengajak pasukannya untuk bersiap sedia untuk turun ke perlawanan ini bagi memenangi trofi Piala Malaysia.

“Kami berasa sangat gembira dengan kejayaan ini malah kami bermain seperti satu keluarga di atas padang dalam tiap perlawanan.

“Pasukan perlu bersedia untuk perlawanan akan datang, semua orang tahu kesukaran aksi di akhir bagi memenangi trofi Piala Malaysia namun kami akan cuba.

“Ini detik terbaik buat kami menebus terhadap apa yang terjadi musim lalu kerana kami tidak mahu kecewa dan menangis sekali lagi, jadi kami akan bekerja keras untuk aksi akhir ini,” kata Bergson.

Kempen Piala Malaysia ini juga menyaksikan Bergson memainkan peranan yang cukup penting dalam memacu JDT ke perlawanan akhir.

Penyerang kelahiran Brazil ini telah menyumbat enam gol dan berada di kedudukan kedua dalam carta penjaring terbanyak Piala Malaysia setakat ini.

Featured Image: JOHOR Southern Tigers


Barcelona & Spotify Umum Kerjasama – Stadiumnya Dijenamakan Menjadi Spotify Camp Nou Bermula Julai 2022

Kelab gergasi Sepanyol, FC Barcelona mengumumkan kerjasama jangka masa panjang bersama platform servis penstriman audio secara langganan paling popular di dunia, Spotify secara rasminya, pada hari ini.

Selari dengan pengumuman tersebut, syarikat yang berasal dari Sweden itu diangkat menjadi Rakan Utama Kelab serta Rakan Penstriman Audio Rasmi Kelab buat pasukan yang terkenal dengan julukan Blaugrana ini.

Selain itu, kerjasama ini bakal menyaksikan logo Spotify akan tertera di hadapan jersi pasukan lelaki dan wanita Barcelona bermula musim 2022-23 dan empat musim berikutnya.

We’re partnering with @Spotify to bring football and music together like you’ve never seen before 🏟

Dikhabarkan logo jenama ini juga akan tertera di jersi latihan pasukan ini bermula musim 2022-23 serta tiga musim berikutnya. Jenama Spotify itu menggantikan jenama Rakuten dan Beko yang menghiasi jersi pasukan dan latihan Barcelona sebelum ini.

Buat pertama kalinya dalam sejarah, hasil perjanjian ini turut menyaksikan gelanggang keramat milik Barcelona yang berkapasiti hampir 100,000 penonton dijenamakan menjadi Spotify Camp Nou bermula Julai 2022.

Kedua-dua pihak samada Barcelona mahupun Spotify tidak memaklumkan butiran kewangan mengenai kerjasama ini namun memetik laporan portal penyiaran sukan berpangkalan di Amerika Syarikat, ESPN, satu sumber memaklumkan perjanjian ini dipercayai bernilai €280 juta secara keseluruhan.

Sementara itu, menurut makluman tambahan oleh kelab, perjanjian kerjasama ini telah diluluskan dan ditandatangani oleh Ahli Lembaga Pengarah (BOD) FC Barcelona. Namun begitu, ianya tertakhluk kepada ratifikasi oleh ‘Extraordinary Delegate Members Assembly’ yang akan berlangsung pada 3 April nanti menerusi satu prosedur undian secara elektronik.


Penyerang Kacukan Darren Lok Kembali Bersemangat Ledak Gol Selepas Rehat Panjang

Penyerang PJ City, Darren Lok menganggap jaringan sulung yang diraih dalam perlawanan pertama Piala Malaysia tempoh hari membuktikan dirinya sudah mampu untuk bangkit semula selepas diketepikan dalam 13 perlawanan Liga Super susulan kecederaan di bahagian fibula.

Pemain berusia 30 tahun ini berehat panjang sejak April lalu sebelum kembali diturunkan dalam kesebelasan utama untuk dua perlawanan terakhir liga bulan lalu dan terus diberi kepercayaan memperkuatkan jentera serangan dalam saingan Piala Malaysia sekaligus meledak gol ketika menentang Sabah.

Nyata, ia satu permulaan yang baik untuk Darren kembali mencipta nama terutamanya dalam saingan berprestij ini bagi menamatkan musim 2021 dengan lebih cemerlang sepertimana yang dia telah lakukan pada awal musim dengan tiga jaringan peribadi sebelum dihimpit kecederaan serius.

“Rasa gembira apabila dapat kembali dan saya bersyukur sebab dah pulih sepenuhnya untuk menolong pasukan dalam saingan Piala Malaysia.

“Memang susah nak terima apabila saya cedera dalam tempoh saya sedang beraksi dengan baik pada awal musim, tetapi sekarang saya nak fokus untuk mengakhiri musim dengan lebih cemerlang dan ingin bantu pasukan sebaik mungkin.

“Yang penting, saya puas apabila dapat menjaringkan gol tempoh hari sebab sebagai penyerang, kita akan selalu dinilai daripada jaringan yang dibuat, cuma untuk saya, tidak kisah siapa pun yang meledak gol, saya hanya akan membantu apa jua cara untuk pasukan.

“Sebenarnya kita dapat tgk Mahali Jasuli dan Khyril Muhymeen pun melakukan tugas cukup baik di bahagian serangan sewaktu saya cedera, cuma keputusan sahaja tidak memihak kepada kita sebelum ini dan harap untuk Piala Malaysia, kami semua dapat teruskan momentum yang ada”, jelasnya.

Artikel Berkaitan: DNA ‘Yakini Lokal’ PJ City Akan Diteruskan Pada Musim 2022

Perlawanan ketiga Piala Malaysia menyaksikan PJ City bakal berdepan Kelantan pada 29 Oktober ini.

Semestinya baki empat perlawanan terakhir ini cukup penting untuk memastikan mereka tidak lagi tercicir mata selepas tewas kepada Johor Darul Ta’zim (JDT) di mana Darren menjangkakan pertembungan yang lebih sengit akan berlaku dalam misi merebut slot ke suku akhir.

“Lawan Kelantan nanti pun bukan mudah dan kita tidak pandang rendah terhadap mereka sebab Kelantan juga merupakan pasukan yang kuat walaupun mereka pasukan dari Liga Premier.

“Kalau kita nak melangkah lebih jauh, kita memang kena menang dan pasukan juga sudah melakukan aksi persahabatan minggu lalu menentang UiTM FC sebagai persiapan.

“Selepas ini pun kita akan berdepan dua lagi perlawanan persahabatan dan diharapkan ia berguna untuk semua pemain perbaiki apa yang patut sebelum bertemu Kelantan FC nanti”, tambahnya.

PJ City kini di kedudukan ketiga Kumpulan D dengan empat mata manakala JDT kekal di atas selepas menang dua perlawanan diikuti Sabah di tangga kedua dan Kelantan di tempat tercorot dengan satu mata sahaja.


Kelayakan Piala Asia B-23: Penyerang Kelantan Natanael Siringo Disenaraikan Ketua Jurulatih Skuad Garuda Muda

Persatuan Sepakbola Seluruh Indonesia (PSSI) menerusi pelbagai platform laman sosialnya mengumumkan senarai awal 33 pemain yang dipanggil untuk menyertai skuad bawah 23 tahun (B-23) bagi beraksi di Kelayakan Piala Asia B-23, pada penghujung bulan ini.

Daripada 33 pemain yang diumumkan, ketua jurulatihnya, Shin Tae-yong turut menyenaraikan penyerang muda berusia 22 tahun yang beraksi bersama Kelantan, Natanael Siringo Ringo.

Natanael yang ditandatangani oleh skuad The Red Warriors (TRW) pada awal musim antara pemain yang menunjukkan prestasi baik bersama pasukan berpangkalan di pantai timur itu dalam mengharungi saingan Liga Malaysia musim ini.

Baru-baru ini, pemilik pasukan Kelantan iaitu Norizam Tukiman turut memuji persembahan pemain ini. Beliau yang dikenali sebagai Zamsaham itu berkata, “pelaburan saya ambik pemain kelahiran Medan, Indonesia (iaitu) Nataneal Siringo Ringo nampaknya berbaloi. Pemain 22 tahun yang berpotensi. Hari ini beliau bermain baik. Ringo jaringkan gol menarik (ketika menentang Sabah).”

Baca: 3 Pemain Indonesia Yang Beraksi di Liga Super Dipanggil Perkuatkan Skuad Garuda

Sebagai rekod, Natanael yang kerap beraksi di posisi sayap berhasil menjaringkan 3 gol dalam saingan liga serta satu gol dalam saingan Piala Malaysia yang masih berlangsung ketika ini.

Tonton soroton kesemua jaringan Natanael Siringo Ringo bersama Kelantan dalam saingan Liga Premier 2021 DI SINI.

Sementara itu, jurulatih skuad Garuda Muda yang berasal dari Republik Korea itu turut menyenaraikan dua pemain lain yang beraksi dalam saingan Liga Malaysia. Dua pemain tersebut adalah Saddil Ramdani (Sabah) dan Syahrian Abimanyu (Johor Darul Ta’zim).

Untuk makluman semua, skuad Garuda Muda diundi telah diundi dalam Kumpulan G bersama-sama China dan Australia pada kempen kelayakan kali ini. Ia sepatutnya disertai oleh empat pasukan namun Brunei Darussalam telah mengumumkan menarik diri.

Featured Image: TRW Kelantan FC


Johor Darul Ta’zim Ikat Seorang Lagi Pemain Kacukan, Junior Eldstal

Kelab Bola Sepak Johor Darul Ta’zim (JDT) mengumumkan mengikat seorang lagi pemain kacukan menyertai skuadnya.

Pemain yang dimaksudkan itu ialah Junior Eldstal atau turut dikenal sebagai Putera Nadher Amarhan yang merupakan berdarah kacukan Malaysia-Sweden.

Kedatangan semula pemain berusia 30 tahun ini diumumkan menerusi satu klip video berdurasi 42 saat yang dimuat naik di pelbagai platform media sosial milik pasukan berjulukan Harimau Selatan itu, semalam.

— JOHORSouthernTigers (@OfficialJohor) July 7, 2022

Menerusi pendedahan di dalam video terbabit, pemain yang mampu beraksi di posisi pertahanan dan tengah bertahan ini diberikan jersi bernombor 38 untuk disarungnya bersama JDT.

Untuk makluman semua, sebelum ini, Junior pernah beraksi bersama JDT dari tahun 2015 hingga 2018. Ketika bersama JDT pada tempoh tersebut, Junior sempat membantu skuad Harimau Selatan meraih beberapa kejuaraan domestik dan antarabangsa seperti Liga Super, Piala Sumbangsih, Piala Malaysia dan Piala AFC.

Sebagai tambahan, kemasukan Junior ini menjadikan JDT mempunyai tujuh pemain berdarah kacukan atau campuran Malaysia di dalam skuadnya. Enam pemain yang lain ialah Natxo Insa, Corbin-Ong, Daniel Ting, Matthew Davies dan Nathaniel Shio Hong Wan.

Featured Image: JOHOR Southern Tigers


RETI Diumumkan Sebagai Rakan Pengajian Tinggi Rasmi Kerteh FC

RANACO Education & Training Institute (RETI) dilantik sebagai rakan Pengajian Tinggi Rasmi buat kelab bola amatur, Kerteh FC untuk musim 2022/23 dengan pilihan lanjutan sehingga 2026.

Perkara tersebut diumumkan oleh skuad The Oilers menerusi makluman di pelbagai platform media sosialnya, pada hari ini.

Dengan kerjasama yang dimeterai ini, Kerteh FC akan menggalakkan para pemain belianya yang layak untuk mengikuti pengajian peringkat sijil atau diploma bersama RETI.

Pada masa yang sama, pihak RETI akan membantu pemain-pemain belia Kerteh FC untuk memperolehi biasiswa pengajian.

Selain itu, kerjasama ini juga menjadikan logo RETI akan muncul di belakang jersi utama Kerteh FC dan termasuklah di bahagian belakang gol di Kerteh Sports City kelak.


Kejohanan Dunia BWF: Pemenang Olimpik Balas Dendam Singkir Sze Fei-Izzuddin di Pusingan 16

Pasangan beregu lelaki Taiwan yang memenangi pingat emas di Sukan Olimpik Tokyo 2020, Lee Yang dan Wang Chi-lin berjaya membalas dendam ke atas Goh Sze Fei dan Nur Izzuddin pada Pusingan 16, Kejohanan Dunia BWF 2021.

Ketika di pentas Terbuka Indonesia, Sze Fei-Izzuddin mencipta kejutan menewaskan gandingan Lee-Wang secara ‘straight set’ pada Pusingan 16 di kejohanan yang berlangsung di Bali, Indonesia pada bulan lalu.

Bagaimanapun, skrip itu tidak dapat diulangi oleh beregu Malaysia yang menghuni ranking ke-18 dunia ini apabila tewas dalam perlawanan yang cukup sengit menentang gandingan Lee-Wang, semalam.

TotalEnergies BWF World Championships 2021MD – Round of 16                  Yang LEE🏅21 17 21    Chi-Lin WANG🏅18 21 18 🇲🇾Sze Fei GOH               🇲🇾Nur IZZUDDIN🕗 in 68 minutes https://t.co/qGQNr7O0Uj

Sze Fei-Izzuddin terpaksa akur menerima kekalahan di tangan Lee-Wang yang diletakkan sebagai pilihan ketiga untuk menjuarai kejohanan ini dengan keputusan 18-21, 21-17 dan 18-21 dalam masa 68 minit.

Sementara itu, Lee-Wang yang meraih tiket ke peringkat suku akhir akan bertemu beregu bebas (independent) Malaysia, Ong Yew Sin dan Teo Ee Yi yang berjaya menyingkirkan beregu India, Satwiksairaj Rankireddy dan Chirag Shetty di Pusingan 16.

Featured Image: Badminton Photo / Badminton Association of Malaysia


Sukan SEA 2021 Dilangsungkan Mei Tahun Hadapan Tetapi Tarikh Spesifik Belum Ditetapkan

Teka-teki mengenai status penganjuran temasya dwitahunan rantau asia tenggara iaitu Sukan SEA ke-31 terjawab apabila ianya disahkan akan dilangsungkan pada bulan Mei, tahun hadapan.

Perkembangan tersebut disahkan oleh Presiden Majlis Olimpik Malaysia (MOM) Tan Sri Mohamad Norza Zakaria menerusi satu sidang media yang diadakan pada hari ini.

Biarpun status mengenai penganjurannya telah disahkan, tarikh berlangsungnya temasya sukan tersebut secara spesifik belum dapat diputuskan lagi oleh negara hos iaitu Vietnam.

“Sukan SEA yang ke-31 iaitu Sukan SEA 2021 akan diadakan pada pertengahan bulan Mei 2022.

“Namun daripada segi tarikh spesifik akan disahkan oleh hos iaitu Majlis Olimpik Vietnam pada penghujung bulan Oktober (2021) kerana penganjur menunggu tarikh akhir pengesahan daripada kerajaan Vietnam.” kongsi Norza selepas menghadiri mesyuarat Persekutuan Sukan SEA (SEAGF) pada hari ini.

Untuk makluman semua, temasya yang akan berlangsung di ibu negara Vietnam iaitu Hanoi sepatutnya dilangsungkan pada tahun ini. Akan tetapi, pandemik Covid-19 yang masih lagi menjadi ancaman kepada kesihatan penduduk di rantau ini memaksa ianya ditunda ke tahun hadapan.


BAC 2022: Tan Zhing Yi Lepas Pusingan Kelayakan – Bakal Menentang Pemain Taiwan Pada Pusingan 32

Pemain muda, Tan Zhing Yi menjadi pemain negara terawal yang melepasi pusingan kelayakan dan mengesahkan kemaraan ke Pusingan 32 dalam saingan Kejohanan Badminton Asia (BAC) 2022, pada hari ini.

Pemain yang menghuni ranking ke-1527 itu mengesahkan kemaraan tersebut dengan mengalahkan pemain Jordan, Domou Amro yang berada di ranking ke-530 dunia dalam saingan Kumpulan A.

Group A#MAS🇲🇾 Tan Zhing Yi def. #JOR🇯🇴 Domou Amro 21-8 21-15#DemiMalaysia#BadmintonMalaysia

— BAM (@BA_Malaysia) April 26, 2022

Dalam perlawanan tersebut, Zhing Yi berhasil menumpaskan pemain tersebut ‘straight set’ dengan skor 21-8 dan 21-15 dalam tempoh masa tidak sampai setengah jam iaitu 22 minit permainan.

Zhing Yi hanya perlu beraksi satu perlawanan sahaja kerana seorang lagi pemain iaitu Yeung Sum Yee dari Hong Kong telah mendapat promosi secara automatik ke Pusingan 32 bagi menggantikan pemain yang menarik diri.

Sementara itu, Zhing Yi yang berjaya mara ke Pusingan 32 bakal bertemu pemain Taiwan, Hsu Wen-chi yang berada di ranking ke-75 dunia, esok.

Featured Image: Badminton Association of Malaysia


Tiada Lagi Had Kapasiti Kehadiran Penonton Ke Stadium Bermula 1 April – KBS

Sepertimana diumumkan oleh pihak kerajaan, kini, Malaysia memasuki Fasa Peralihan ke Endemik bermula pada hari ini. Selaras dengan pengumuman itu, aktiviti sukan dan rekreasi boleh dilaksanakan sepenuhnya tanpa terikat kepada kapasiti, waktu operasi, had umur dan seumpamanya.

Menerusi satu kenyataan, Menteri Belia dan Sukan, Dato’ Seri Ahmad Faizal Azumu mengumumkan beberapa kemudahan baharu dalam sektor sukan dan rekreasi antaranya kebenaran untuk makan dan minum di venue sukan dalam kalangan penyokong.

Bermula  1 April 2022, negara akan memasuki fasa baharu dalam usaha kita memerangi Covid-19 iaitu Fasa Peralihan Endemik agar negara dapat kembali kepada kehidupan hampir normal selepas kita bersama satu hati berperang dengan Covid-19 sejak dua tahun lalu. pic.twitter.com/LDAZfwxVs4

— KBSMalaysia (@KBSMalaysia) April 1, 2022

Keduanya, tiada lagi had kapasiti penyertaan bagi melakukan aktiviti berkumpulan dan sebarang penganjuran acara sukan dan rekreasi namun tertakluk kepada kemampuan mengekalkan penjarakan fizikal sebelum dan selepas acara yang dijalankan.

Ketiganya, had kapasiti kehadiran penonton ke venue sukan dan rekreasi sebagai contoh stadium dimansuhkan. Namun ianya tetap tertakluk kepada penjarakan fizikal yang munasabah (sekurang-kurangnya 1 meter) mengikut ruang tempat duduk.

Selain itu, penonton yang berumur 12 tahun dan ke bawah juga dibenarkan hadir ke venue sukan dengan syarat ditemani atau dipantau oleh ibu bapa yang telah lengkap divaksin.

Pada masa yang sama, Faizal menasihatkan orang ramai untuk sentiasa mematuhi protokol kesihatan awam terutamanya berkaitan pemakaian pelitup muka dan penjarakan fizikal kecuali ketika melakukan aktiviti sukan dan rekreasi.


Penghijrahan Nurshamil Bukan Sahaja Beri Minit Permainan Malahan 9 Gol Liga Premier

Jika musim lalu hanya beraksi satu perlawanan ketika bersama Penang FC, penyerang Kelantan FC, Nurshamil Abdul Ghani sama sekali tidak menyangka musim ini dia berjaya melakar sesuatu yang gemilang buat dirinya apabila muncul penjaring terbanyak bagi pemain tempatan di Liga Premier.

Melalui catatan sembilan gol, Nurshamil secara jujur dia langsung tiada sebarang perancangan ke Kelantan pada awal musim tetapi melalui usaha keras pihak pengurusan yang percaya dengan kemampuannya serta restu keluarga, dia bersyukur masih menemui sentuhan jaringan dalam kebanyakan perlawanan yang dilalui.

Nurshamil juga gembira melalui prestasi cemerlangnya bersama Kelantan, dia berjaya membawa pasukan mara ke saingan Piala Malaysia yang akan bermula Ahad ini.

“Saya memang tidak jangka perkara ini akan berlaku kerana pada awalnya Kelantan tiada dalam perancangan untuk saya datang tetapi selepas mendapat tawaran, saya ada bincang dengan keluarga.

“Keluarga saya menjadi pendorong untuk datang ke Kelantan dengan mereka menasihatkan saya mungkin memulakan sesuatu yang baharu serta boleh naikkan karier saya balik.

“Saya tidak letak harapan tinggi masa bermula dengan Kelantan, saya hanya mahu mendapatkan lebih banyak minit bermain tetapi tidak menjangka boleh dapatkan sembilan gol.

“Memang rasa bersyukur sangat dengan apa yang berlaku dan bertambah gembira, saya muncul pemain tempatan terbanyak yang menjaringkan gol bagi saingan Liga Premier musim ini, ” katanya.

Nurshamil sebelum ini pernah mencuri tumpuan semasa bersama negeri kelahirannya, Melaka United pada 2015 apabila muncul penjaring terbanyak Liga FAM.

Dia pernah ke Selangor pada musim 2017 sebelum kembali ke Melaka United selain mewakili Selangor United pada 2019 dan Penang, pada musim berikutnya.

Pada saingan Piala Malaysia, Kelantan akan berada dalam Kumpulan D bersama juara bertahan, Johor Darul Ta’zim (JDT), PJ City dan Sabah FC dengan aksi pembukaan berdepan JDT di Stadium Sultan Ibrahim, Isnin ini.

Bercakap mengenai cabaran dalam saingan Piala Malaysia, Nurshamil tidak berasakan Kelantan perlu merendah diri sebaliknya optimis yang mereka mampu mencuri satu slot ke suku akhir.

“Apabila sudah layak ke TM Piala Malaysia, sudah tentu kami mahu menjadi pencabar kepada semua pasukan yang ada tidak kira JDT, PJ City atau Sabah, kami yakin mampu beri saingan.

“Pemain-pemain kena cepat sesuaikan diri dengan situasi perlawanan yang kita akan lalui dan mereka juga kena tahu Piala Malaysia adalah platform terbaik buat mereka membuktikan potensi masing-masing.

“Di pentas inilah ramai akan lihat semua pemain dan mungkin peluang lebih baik mampu hadir dalam karier jika boleh peraga aksi cemerlang dalam tiap perlawanan yang dilalui, ” katanya.

Featured Image: TRW Kelantan FC


10 Fakta Perlawanan Melibatkan Terengganu vs Sri Pahang

Derbi Pantai Timur antara Terengganu FC menentang Sri Pahang FC menjadi salah satu pertembungan klasik yang sering dinantikan peminat bola sepak tempatan lebih-lebih lagi kalangan penyokong kedua-dua pasukan terbabit.

Menjelang perseteruan Pantai Timur yang akan berlangsung di Stadium Sultan Mizan Zainal Abidin, Gong Badak pada malam nanti, Sukanz tampil menghidangkan 10 fakta perlawanan yang merangkumi rekod semasa pasukan, para pemain serta statistik pertembungan bagi kedua-dua pasukan untuk tatapan pembaca:

Sekembalinya Terengganu ke Liga Super, kedua-dua pasukan telah bertemu 13 kali dengan lapan pertembungan memihak kepada skuad Sang Penyu. Tiga perlawanan dimenangi Sri Pahang dan selebihnya berakhir dengan keputusan seri dalam saingan domestik.

Ibarat Superman yang tewas kepada batu Kryptonite, Terengganu umpama titik kelemahan Sri Pahang selepas memenangi kesemua 5 pertembungan terakhir mereka dan kekal tanpa kalah menentang skuad Tok Gajah sejak 2019.

Ketika ini, Terengganu berada dalam kelompok pertengahan liga dengan mencatatkan 3 kemenangan daripada 5 perlawanan terakhir liga mereka dan semua kemenangan mereka hadir di laman sendiri.

Skuad Tok Gajah kini berada di tangga keempat liga dengan 19 mata dengan mengekalkan rekod 5 perlawanan terakhir liga tanpa kalah menentang Kuching City, Kelantan United, PDRM FC, Kedah Darul Aman dan Perak.

Aksi terakhir kedua-dua pasukan berakhir dengan keputusan 2-1 memihak kepada Terengganu baik di Kuantan mahupun di Kuala Terengganu dengan Kpah Sherman menjadi salah seorang penjaring buat skuad Sang Penyu musim lalu.

Sementara skuad kendalian Fandi Ahmad terus unggul selaku salah satu pasukan yang masih belum tewas dalam saingan liga musim ini, Tomislav perlu memastikan mereka berjaya mengekalkan rekod tanpa kalah di laman sendiri sejak September 2022.

Perlawanan ini merupakan perlawanan pertama bekas penyerang kebangsaan Liberia bagi menentang bekas pasukannya, Terengganu yang mana dia muncul selaku penjaring kedua terbanyak kelab musim lalu dengan 13 gol.

Selain Kpah Sherman, watak utama serangan Sri Pahang hadir daripada pertahanan mereka sendiri; Stefano Brundo yang kini menjaringkan 5 gol liga dan berada dalam kelompok 5 penjaring terbanyak Liga Super 2023.

Baik Jordan Mintah mahupun Ivan Mamut, kedua-dua penyerang Terengganu itu telah menjaringkan gol dalam 5 perlawanan terakhir dengan koleksi 7 gol telah hadir daripada mereka berdua.

Pungutan 3 mata pada malam ini tidak memberi kesan signifikan kepada Terengganu memandang mereka kekal dalam kelompok pertengahan liga manakala Sri Pahang juga kekal di tangga keempat liga.

Sebaliknya, skuad Tok Gajah berpotensi berada di bawah pendahulu liga, Johor Darul Ta’zim (JDT) jika menang dan menjaringkan lebih 4 gol manakala Terengganu akan memberi peluang kepada Negeri Sembilan untuk merapatkan jurang mata jika tewas.


Zubir Azmi Hampir Gantung But & Mahu Bekerja Sebagai Ejen Takaful

Bekas bek kiri skuad kebangsaan, Zubir Azmi mendedahkan dia hampir-hampir menggantung but dan membuat keputusan untuk bekerja sebagai ejen takaful.

Mujurlah pada jendela perpindahan baru-baru ini, pasukan Kelantan yang beraksi dalam kancah Liga Premier datang memberikannya tawaran untuk bermain sekaligus membatalkan niat awalnya.

Pasukan Kelantan yang dimiliki oleh Norizam Tukiman atau dikenali sebagai Zamsaham mengumumkan penyertaan Zubir secara rasmi pada penghujung Jun lalu menerusi laman sosial TRW Kelantan FC.

“Pada mulanya memang saya rasa nak berhenti terus daripada bermain bola sepak sebab saya sudah kembali bersama keluarga, jadi rasa berat hati nak tinggalkan mereka.

“Selepas itu, saya mula membantu isteri dengan menjadi ejen Takaful dan tidak terlalu fikirkan untuk kembali ke padang.

“Tetapi semangat saya ada semula selepas mendapat tawaran bersama Kelantan, dan daripada situ saya rasa masih mampu untuk buktikan kemampuan saya di atas padang.

“Jadi, saya rasa selepas ini saya memang akan terus bermain selagi masih diperlukan dan tekad ingin beraksi cemerlang di Kelantan”, jelasnya.

Untuk makluman, Zubir, 30 tahun, merupakan pemain Sabah pada musim lalu.

Dia mencipta nama dalam arena bola sepak tempatan setelah beraksi cemerlang bersama Terengganu sebelum berhijrah ke Pahang.

Bersama skuad kebangsaan, Zubir antara pemain tonggak yang membantu Harimau Malaya dalam kejohanan Piala AFF 2012 dan 2014.

Featured Image: TRW Kelantan FC


Honda Kembali Ke F1, Umum Kerjasama Dengan Aston Martin Bermula 2026

Pengeluar automobil terkemuka Jepun, Honda mengumumkan bakal kembali ke saingan Formula Satu (F1) selaku pembekal enjin kepada Aston Martin Aramco Cognizant Formula One Team bermula tahun 2026.

Kenyataan tersebut telah dikeluarkan menerusi laman sesawang rasmi kedua-dua pihak termasuk badan induk perlumbaan tersebut dan dikongsikan melalui pelbagai media sosial rasmi mereka.

Honda kembali ke F1 selepas lima tahun ‘menarik diri’ daripada kejohanan berprestij dunia itu sejak penghujung tahun 2021 atas faktor peralihan sumber tenaga enjin kepada kuasa elektrik dan bebas karbon.

BREAKING: Aston Martin 🤝 Honda

From 2026 @AstonMartinF1 will adopt a Honda F1 Power Unit pic.twitter.com/xC0bjLRs8J

— Formula 1 (@F1) May 24, 2023

Honda menerusi Honda Racing Corporation (HRC) kemudiannya beralih ke bahagian sokongan teknikal dan membantu Red Bull Racing serta Max Verstappen memenangi kejuaraan pada tahun 2022.

Ironinya, kerjasama di antara Aston Martin dan Honda ini bakal mempertemukan semula Fernando Alonso yang pernah secara terbuka mengkritik enjin Honda sebagai ‘tidak boleh diharap’ ketika pelumba Sepanyol itu mewakili McLaren.

Aston Martin kini berada di belakang pendahulu, Red Bull Racing yang telah mengutip 224 mata manakala pelumba mereka, Fernando Alonso kini di tangga ketiga dengan 75 mata, ditinggalkan Max Verstappen (119) dan Sergio Perez (105) yang mewakili Red Bull Racing.

Featured Image: Aston Martin Aramco Cognizant F1 Team


Jaguh Karate Dipilih Sebagai Pembawa Jalur Gemilang Sukan SEA 2023

Sharmendran Raghonathan yang merupakan jaguh karate kebangsaan telah dipilih sebagai Pembawa Jalur Gemilang bagi Kontinjen Malaysia ke Sukan SEA 2023 Kemboja yang akan berlangsung mulai 5 hingga 17 Mei kelak.

Perkembangan terbabit hadir menerusi makluman daripada platform media sosial rasmi MOM pada hari ini.

Difahamkan pemilihan atlet berusia 30 tahun ini bagi membawa peranan tersebut berdasarkan prestasi yang cemerlang dalam beberapa temasya Sukan SEA yang lepas selain turut tersenarai kalangan atlet yang akan menyumbang pingat emas kepada Kontinjen Malaysia kali ini.

A post shared by Olympic Council of Malaysia (@olympicmas)

Untuk pengetahuan semua, Sharmendran merupakan juara bertahan bagi kategori Kumite Lelaki 75 kilogram (kg) dalam tiga edisi Sukan SEA yang berlangsung di Kuala Lumpur (2017), Filipina (2019) dan Vietnam (2021)

Sudah pasti, Sharmendran menyertai edisi Sukan SEA pada kali ini dengan misi menambah satu lagi koleksi pingat emas peribadinya dalam acara yang sama.

Sebagai tambahan, Sharmendran muncul sebagai atlet sukan Karate kedua dipilih sebagai Pembawa Jalur Gemilang Kontinjen Malaysia.

Sebelum ini, atlet pertama daripada sukan karate yang muncul sebagai Pembawa Jalur Gemilang buat Kontinjen Malaysia ke Sukan SEA ialah Puvaneswaran Ramasamy. Beliau diberikan tanggungjawab itu pada temasya edisi ke-22 yang berlangsung di Vietnam pada tahun 2003.

Featured Image: Instagram Sharmendran Raghonathan


Kelayakan Piala Asia B-20: Malaysia Seri, Korea Mengamuk Dalam Perlawanan Pertama Kumpulan E

Skuad Malaysia yang dibimbing oleh Hassan Sazali Waras memulakan kempen Kelayakan Piala Asia Bawah 20 Tahun (B-20) peringkat Kumpulan E dengan keputusan seri menentang pasukan tuan rumah, Mongolia.

Perlawanan yang berlangsung di Stadium MFF, Ulaanbaatar itu menyaksikan Mongolia terlebih dahulu membuka jaringan menerusi sepakan penalti oleh Buyannemekh Ganbat pada minit 24’.

Kelayakan Piala Asia B-20 2023 | Rabu, 14 September 2022

MALAYSIA 🇲🇾 1-1 🇲🇳 MONGOLIA

⚽ Aliff Izwan Yuslan 54' ⚽ Buyannemekh Ganbat 24' (P)

Kredit Foto: @theafcdotcom #FAM #HarimauMalaya #AFCU20 pic.twitter.com/UBQSiys81k

— FA Malaysia (@FAM_Malaysia) September 14, 2022

Bagaimanapun, skuad negara berhasil mengikat kembali kedudukan menjadi 1-1 menerusi satu jaringan oleh Aliff Izwan Yuslan pada minit 54’.

Namun begitu, kedudukan tersebut kekal sehingga pengadil meniup wisel menamatkan permainan sekaligus kedua-dua pasukan terpaksa akur mengutip satu mata daripada perlawanan ini.

Sementara itu, Republik Korea yang turut berada dalam Kumpulan E berhasil merekodkan kemenangan bergaya 6-0 ke atas Sri Lanka dalam perlawanan pertamanya.

FT: 🇰🇷 Korea Republic 6 – 0 Sri Lanka 🇱🇰

The young Taegeuk Warriors begin their #AFCU20 Qualifiers campaign with a dominating win in Group E! pic.twitter.com/jmc9AWOTdH

— #AsianCup2023 (@afcasiancup) September 14, 2022

Kemenangan tersebut memberikan mereka tiga mata yang pertama sekaligus melonjakkan skuad Young Taeguk Warriors itu di tangga teratas Kumpulan E.

Perlawanan seterusnya, Malaysia akan bertemu Sri Lanka pada Jumaat ini dengan sepak mula jam 5 petang waktu Malaysia.

Untuk makluman semua, hanya 10 juara kumpulan, 5 naib juara terbaik serta tuan rumah, Uzbekistan sahaja yang dapat melayakkan diri ke pusingan akhir Piala Asia B-20 pada tahun 2023 kelak.

Featured Image: Asian Football Confederation


Terbuka Jerman: Soon Huat-Shevon Lai Tersingkir Awal, Tumpas Kepada Beregu Ke-48 Dunia

Beregu campuran negara, Goh Soon Huat dan Shevon Jemie Lai ditunjukkan jalan keluar seawal Pusingan 32 oleh pasangan yang menghuni ranking ke-48 dunia di kejohanan Terbuka Jerman 2022.

Soon Huat-Shevon Lai yang menghuni berada di ranking ke-13 dunia merangkap pilihan kelapan untuk menjuarai kejohanan ini tumpas kepada Callum Hemming dan Jessica dari England.

YONEX GAINWARD German Open 2022XD – Round of 32               🇬🇧Callum HEMMING🏅14 21 21 🇬🇧Jessica PUGH🏅21 13 12 🇲🇾Soon Huat GOH               🇲🇾Shevon Jemie LAI🕗 in 42 minutes https://t.co/PDoq6i7QwJ

Mereka tumpas menerusi tiga set perlawanan yang berkesudahan dengan pungutan mata 21-14, 21-13 dan 21-12 dalam tempoh masa 42 minit. Untuk rekod, ini merupakan kali pertama kedua-dua pasangan beregu campuran ini berentap sesama sendiri.

Kekalahan ini juga membuatkan Soon Huat-Shevon Lai terpaksa melupakan saingan berstatus Jelajah Dunia Super 300 ini. Kejohanan seterusnya yang akan disertai oleh Soon Huat-Shevon Lain adalah Kejohanan Badminton Terbuka Seluruh England (All England) 2022 yang akan berlangsung pada minggu hadapan.


Audi Sertai F1 Sebagai Pengeluar Enjin Bermula Tahun 2026

Pembuat kereta berpangkalan di Jerman, Audi mengumumkan menyertai keluarga perlumbaan Kejuaraan Dunia Formula 1 (F1) sebagai pengeluar enjin bermula tahun 2026.

Pengumuman itu hadir selepas Persekutuan Automobil Antarabangsa (FIA) meluluskan peraturan baharu melibatkan enjin yang digunakan oleh jentera F1 bermula musim 2026 kelak.

Antara peraturan baharu tersebut adalah masih mengekalkan penggunaan enjin V6 tubocharged bersaiz 1600cc tetapi mestilah menggunakan bahan api yang dihasilkan daripada biofuel. Bahan api berasaskan petroleum adalah tidak dibenarkan sama sekali.

Rumor has it: Rings are the new stars: Audi joins @F1 in 2026.

>> https://t.co/3IDm5zKGIH#Audi #F1 #Formula1 #team #news #automotive #FutureIsAnAttitude pic.twitter.com/N7w7uEPTAU

— Audi Sport (@audisport) August 26, 2022

Selain itu, penggunaan bahan api bagi enjin tersebut mestilah dikurangkan dan pada masa yang sama disertakan dengan penggunaan enjin elektrik yang ditingkatkan. Dua faktor ini menjadi dua sebab utama Audi membuat keputusan ini.

Audi yang merupakan sebahagian daripada syarikat gergasi automotif iaitu Kumpulan Volkswagen turut menyatakan pembinaan enjin tersebut akan dilakukan di fasilitinya di Neuberg, Jerman.

Pada masa yang sama, Audi di dalam kenyataannya pada hari ini turut memaklumkan pasukan yang akan mereka “bekerjasama” bagi musim 2026 tersebut akan diumumkan pada penghujung tahun ini.


Kelab Liga M5 Umum Kerjasama Dengan Carabao – Syarikat Minuman Tenaga Terkemuka

Kelab yang bakal beraksi dalam kancah Liga M5, Kerteh FC mengumumkan kerjasama terbaru bersama sebuah syarikat minuman tenaga yang cukup terkemuka dan dikenali ramai dari Thailand iaitu Carabao.

Kerjasama ini menjadikan syarikat sama yang menaja saingan English Football League (EFL) ini selaku Rakan Kongsi Minuman Tenaga Rasmi dan Rakan Kongsi Pakaian Jurulatih Rasmi buat Kerteh FC bermula saat ini hingga musim 2023 dengan pilihan lanjutan sehingga tahun 2025.

Dengan kerjasama ini, Carabao dapat mengembangkan kehadirannya dan pemasarannya di Malaysia dengan logonya, logo kerbau dan burung merah akan dipaparkan di pakaian kakitangan kejurulatihan dari peringkat akar umbi sehingga ke pasukan utama Kerteh FC.

𝗖𝗮𝗿𝗮𝗯𝗮𝗼 𝗥𝗮𝗸𝗮𝗻 𝗞𝗼𝗻𝗴𝘀𝗶 𝗠𝗶𝗻𝘂𝗺𝗮𝗻 𝗧𝗲𝗻𝗮𝗴𝗮 𝗥𝗮𝘀𝗺𝗶 𝗞𝗲𝗿𝘁𝗲𝗵.

Kerteh FC umumkan Carabao sebagai rakan kongsi minuman tenaga rasmi & juga rakan kongsi pakaian jurulatih latihan rasmi bagi musim 2022/2023.

— Kerteh FC (@KertehFC) June 17, 2022

“Kami gembira dapat membentuk kerjasama baharu dengan Carabao yang merupakan satu jenama global dan sangat dikenali dalam industri ini. Kami juga mengalu-alukan rakan kongsi baharu kami ini sebagai penaja pakaian kakitangan kejurulatihan kelab.

“Kami juga yakin dengan termeterainya kerjasama ini, ianya akan meningkatkan lagi daya saing kami dari segi komersial dan peluang untuk kami mengukuhkan asas perniagaan kelab kami. Sebagai balasan, jangkauan aliran perniagaan kami juga akan membantu Carabao Malaysia meluaskan lagi pasaran baharu mereka di Terengganu khususnya.” kata Presiden Kerteh FC, Mohd Razeman Mat Nashim.

Sementara itu, Ketua Pegawai Eksekutif (CEO) Carabao Malaysia, Tan Kai Hong pula berasa gembira menjadi sebahagian daripada keluar skuad yang berjulukan The Oilers ini. Menurutnya, Kerteh FC telah diperhatikannya sejak tiga tahun yang lalu dan menganggap pasukan kecil dari negeri Terengganu ini mempunyai reputasi yang cemerlang.

“Kami sedang mencari peluang untuk berkembang dalam pasaran Malaysia dan telah mendapati Kerteh merupakan rakan kongsi yang akan membantu kami untuk mencapai objektif kami di Malaysia.” katanya.


Malaysia Hantar Skuad B-20 Untuk Harungi Kelayakan Piala Asia B-23, kata Ong Kim Swee

Persatuan Bola Sepak Malaysia (FAM) mengumumkan akan menghantar skuad kebangsaan bawah 20 tahun (B-20) bagi mengharungi Kelayakan Piala Asia B-23 AFC 2022 yang bakal berlangsung pada 23 hingga 31 Oktober kelak.

Menurut Pengarah Teknikal FAM, Datuk Ong Kim Swee berkata, keputusan ini dibuat bagi mempersiapkan skuad B-20 negara untuk menghadapi kelayakan ke Sukan Olimpik 2024 di Paris, Perancis.

Justeru, skuad Malaysia yang akan beraksi menentang Thailand, Laos dan Mongolia pada peringkat kelayakan Kumpulan J kelak akan dibimbing dan dipimpin oleh Brad Maloney.

“Keputusan ini telah pun dibuat dalam mesyuarat Jawatankuasa Pengurusan Pasukan Kebangsaan FAM sebelum ini dan seterusnya mendapat persetujuan dan kelulusan daripada Jawatankuasa Eksekutif FAM.

“Kelompok pemain ini (berusia 20 tahun dan ke bawah) akan kita sediakan lebih awal bermula tahun ini bagi menghadapi dua kitaran pusingan kelayakan iaitu Kelayakan Piala Asia B-23 2022 pada Oktober ini dan Kelayakan Piala Asia B-23 2024 pada tahun 2023,

“Selain dua edisi Sukan SEA iaitu di Vietnam pada 2021 (telah ditunda ke 2022) dan di Kemboja pada 2023.

“Jadi kelompok pemain ini akan diberikan lebih banyak pendedahan dan persiapan jangka panjang yang lebih awal bagi kempen kelayakan ke Sukan Olimpik 2024 itu termasuk beraksi pada Kelayakan Piala Asia B-23 2022 ini serta kejohanan-kejohanan lain bagi peringkat usia B-22 atau B-23 yang akan datang,” kata Kim Swee dalam satu kenyataan yang dikeluarkan oleh FAM, hari ini.

Kim Swee yang merupakan bekas ketua jurulatih Malaysia B-23 berkata diundi menentang Thailand, Laos dan Mongolia pada pusingan kelayakan ini bukan bermakna ianya laluan yang mudah buat skuad B-20.

Namun fokus utamanya adalah memberikan pendedahan kepada skuad B-20 ini bagi mempersiapkan mereka untuk mengharungi saingan kelayakan pada tahun 2023 kelak.

“Kita akan bertemu Laos pada perlawanan pertama yang mana mereka merupakan lawan biasa kita dalam kejohanan di Asia Tenggara. Tapi tak boleh ambil mudah kerana mereka menunjukkan peningkatan sejak kebelakangan ini.

“Perlawanan kedua, Mongolia. Sudah tentu juga bukan perlawanan yang mudah kerana kita tahu mereka berkelebihan selaku pasukan tuan rumah manakala perlawanan ketiga, Thailand merupakan musuh tradisi kita dan juga pencabar utama.

“Jadi kita perlu bersiap sedia dengan persiapan yang lebih baik untuk layak ke pusingan akhir dan jika berjaya layak, ia satu bonus untuk para pemain skuad B-20 ini didedahkan dengan kejohanan yang lebih tinggi sebelum kita ke kelayakan seterusnya pada 2023.

“Mengenai persiapan pasukan menjelang saingan kelayakan pada Oktober ini, sudah tentu Brad (Maloney) mempunyai perancangannya yang mana beliau akan mengumpulkan para pemain bagi kem latihan pusat pada jendela FIFA yang akan datang ini,” jelas Kim Swee lagi.


Pelumba Malaysia Nazim Azman Beraksi Di Formula 3 Bersama Hitech GP

Nazim Azman bakal mencipta nama selaku pelumba Malaysia pertama yang beraksi dalam saingan Formula 3 untuk musim 2022 setelah ditandatangani bersama Hitech GP.

Perkembangan tersebut dimaklumkan oleh laman sesawang rasmi, Kejuaraan FIA F3, semalam. Pelumba berusia 20 tahun ini menyertai pasukan tersebut bersama-sama Kaylen Fredick dan Isack Hadjar.

🚨@nazimazman_ joins @HitechGP for 2022!Welcome to the #RoadToF1, Nazim! 😊#F3 pic.twitter.com/64mLPp28Xy

Untuk makluman semua, Nazim menjalani musim 2021 dengan bersaing dalam Kejuaraan Terbuka Euroformula dan berhasil muncul juara sebanyak sekali serta menaiki podium sebanyak tujuh kali sekaligus menamatkan saingan itu di tangga keempat secara keseluruhan.

Sebelum itu, Nazim beraksi dalam saingan British F3 dimana dia menamatkan saingan tersebut di tangga ketiga secara keseluruhan pada tahun 2020 sebelum beralih kepada saingan Euroformula.

Bermula esok, Nazim bersama-sama para pelumba lain akan menyertai sesi ujian pramusim Formula 3 di Litar Sakhir, Bahrain selama tiga hari. Perlumbaan pertama Formula 3 pula akan berlangsung di litar yang sama bermula 18 Mac kelak.

Sebagai tambahan, selain Bahrain, Kejuaraan FIA Formula 3 berlangsung sebanyak 9 perlumbaan secara keseluruhan melibatkan litar-litar di Itali, Sepanyol, Great Britain, Austria, Hungary, Belgium dan Belanda.


Pemain Tengah KL City, Zhafri Lebih Seronok Beraksi Sebagai Pemain Sayap

Bermain di posisi yang bukan kebiasaan bukanlah satu masalah buat pemain tengah Kuala Lumpur City (KL City), Zhafri Yahya yang kini dipertaruhkan selaku pemain sayap kanan oleh ketua jurulatih, Bojan Hodak.

Zhafri menggalas peranan berkenaan ekoran kecederaan yang melanda Hadin Azman dan dia pantas dapat menyesuaikan diri walaupun kali terakhir bermain di posisi sayap kanan adalah pada tiga musim yang lalu.

Tambahnya, dia tidak ada masalah untuk mengikuti segala arahan dan taktikal jurulatih walaupun sebelum ini kerap bermain di bahagian tengah.

“Dahulu semasa bermain di Piala Presiden, saya kadang-kadang sahaja bermain di posisi ini dan tidak ada banyak pengalaman selain pernah beberapa kali pada musim 2018.

“Bagaimanapun, musim ini berbeza buat saya kerana sudah bermain dekat sembilan perlawanan di bahagian sayap kanan atas arahan jurulatih kerana dia mungkin melihat saya ada keupayaan beraksi di posisi tersebut.

“Sebenarnya saya lagi seronok bermain di posisi sayap kanan kerana rasa lebih bebas untuk bergerak berbanding di bahagian tengah yang perlukan lebih fokus serta berdisiplin dalam melakukan pergerakan.

“Namun di mana sahaja diletakkan, saya tidak kisah asalkan dapat menyumbang sesuatu buat pasukan selain membuktikan saya boleh bermain lebih dari satu posisi,” katanya.

Zhafri yang bersama pasukan sejak musim 2016 merupakan pemain paling lama yang masih kekal selepas berhijrah dari Selangor dan sering kali berada dalam kesebelasan utama selaku pemain tengah.

Pemain berusia 27 tahun yang berasal dari Meru, Selangor ini pernah membantu Kuala Lumpur muncul juara Liga Premier 2017 selain beraksi dua musim di Liga Super, pada musim 2018 serta 2019.

Sementara itu, Zhafri mengakui perjalanan Kuala Lumpur dalam pentas Piala Malaysia 2021 tidak semudah yang disangka sambil merasakan peluang ke suku akhir terbuka luas antara semua pasukan di Kumpulan A iaitu membabitkan Sarawak United, Penang dan Sri Pahang.

Namun, dia optimis rekod baik KL City di laman sendiri mampu memancarkan keyakinan buat dirinya serta rakan-rakan sepasukan dalam usaha mengembalikan zaman kegemilangan pasukan itu di pentas Piala Malaysia.

“Apa yang saya tengok pemain KL City semua begitu bekerja keras kerana mahu mengekalkan keputusan positif yang sedang kita bina dari Liga Super.

“Kita anggap semua pasukan dalam Kumpulan A ini adalah sama sahaja biarpun dua perlawanan telah berlalu dan kami tidak boleh memandang rendah keupayaan Sarawak, bagi aksi akan datang.

“Hajat kami mahu terus kekalkan rekod tanpa kalah di laman sendiri pada musim ini dan harap situasi berkenaan akan membantu kami untuk cuba melangkah sejauh mungkin dalam saingan Piala Malaysia,” katanya.

Featured Image: Kuala Lumpur City


BAC 2022: Juara & Naib Juara Belanda Kandas Di Peringkat Kelayakan – Gagal Ke Pusingan 32

Dua perseorangan wanita muda negara, Myisha Mohd. Khairul dan Siti Nurshuhaini Azman gagal mara ke Pusingan 32 Kejohanan Badminton Asia (BAC) 2022.

Kegagalan kedua-dua pemain yang masih segar dengan kejayaan merangkul juara serta naib juara Siri Antarabangsa Belanda pertengahan April lalu disebabkan tumpas pada perlawanan kedua peringkat kelayakan dalam Kumpulan D dan C masing-masing.

Myisha, 19 tahun, tumpas kepada pemain Indonesia, Komang Ayu Cahya Dewi secara ‘straight set’ dengan skor 18-21 dan 9-21 dalam tempoh masa sekitar setengah jam.

Group D#INA🇮🇩 Komang Dewi def. #MAS🇲🇾 Myisha Khairul 21-18 21-9

— BAM (@BA_Malaysia) April 26, 2022

Sebelum itu, Myisha berhasil merekodkan kemenangan pada perlawanan pertama dengan menundukkan pemain Filipina, Mikaela Joy De Guzman dengan skor 13-21, 21-15 dan 21-14.

Ini menjadikan Myisha menamatkan saingan Kumpulan D di tangga kedua dan Komang Ayu Cahya Dewi pula muncul sebagai juara kumpulan.

Beralih kepada Siti pula, dia gagal mara selepas tumpas kepada pemain Korea, Seo Jin-lee pada perlawanan kedua juga secara ‘straight set’ dengan skor 13-21 dan 17-21 dalam tempoh masa 35 minit.

Day 1 Smart Badminton Asia Championships 2022: Results Update

RR3 Women’s Singles Seo Jin Lee 🇰🇷 vs Siti Nurshuhaini 🇲🇾

Seo Jin Lee won the Round Robin 3 at the Qualifying Round of the Smart Badminton Asia Championships 2022. #Badminton #BadmintonAsia #BAC2022 pic.twitter.com/PsVoRmzKCQ

— Badminton Asia (@Badminton_Asia) April 26, 2022

Pada perlawanan pertama, pemain berusia 17 tahun ini berhasil merekodkan kemenangan ke atas pemain Hong Kong, Saloni Samirbhai Mehta dengan skor 21-17, 16-21 dan 21-18 dalam tempoh masa 45 minit.

Sepertimana Myisha, Siti juga menamatkan saingan Kumpulan C di tangga kedua dan juara kumpulan menjadi milik Seo Jin-lee.

Juara Kumpulan D, Komang Ayu Cahya Dewi yang berjaya mara ke Pusingan 32 akan bertemu pemain China, Han Yue yang menghuni ranking ke-24 dunia.

Sementara itu, Seo Jin-lee yang mengesahkan kemaraan daripada Kumpulan C pula akan menentang pemain Singapura, Jaslyn Hooi Yue Yann yang berada di ranking ke-100.

Featured Image: Badminton Association of Malaysia


Cabaran Antarabangsa Vietnam: Haikal-Izzuddin Kandas Di Peringkat Kelayakan

Naib juara Ruichang China Masters pada minggu lalu, Muhammad Haikal dan Nur Izzuddin menjadi antara beregu terawal tersingkir daripada Cabaran Antarabangsa Vietnam yang bermula pada hari ini.

Lebih mengejutkan, Haikal-Izzuddin tumpas dalam saingan itu seawal pusingan 16 pada peringkat kelayakan di tangan beregu Taiwan yang menghuni ranking ke-108 dunia, Chiang Chien-Wei dan Wu Hsuan-Yi.

Dalam pertarungan tersebut, Haikal-Izzuddin tumpas secara “straight set” dengan skor 21-19 dan 21-14 dalam tempoh masa 38 minit permainan di Gelanggang 4, Tay Ho District Stadium.

Kekalahan ini sekaligus mengekang Haikal-Izzuddin untuk mara ke babak undian utama di kejohanan bergred 3 bawah kawal selia Persekutuan Badminton Dunia (BWF).

Sementara itu, Chien-wei dan Hsuan-Yi yang mara ke Pusingan 32 babak utama bakal bertemu dengan pemain Filipina merangkap pilihan kelima kejohanan, Christian Bernardo dan Alvin Morada.


Sukan SEA: Khidmat Tonggak Utama Saddil Tidak Dilepaskan Kepada Indonesia B-23

Pasukan berpangkalan di kepulauan Borneo, Sabah FC tidak akan melepaskan pemain kelahiran Indonesia, Saddil Ramdani untuk menyertai skuad kebangsaan negaranya bagi mengharungi saingan temasya Sukan SEA 2021 Hanoi yang berlangsung bermula 6-22 Mei kelak.

Hal ini kerana khidmat pemain berusia 23 itu diperlukan oleh skuad The Rhinos untuk menghadapi lima perlawanan domestik menentang Selangor, Terengganu, Penang, Sri Pahang dan satu perlawanan Piala FA menentang sebuah pasukan yang akan ditentukan kelak dalam tempoh berkenaan.

Menurut kenyataan rasmi, pengurus pasukan, Ahmad Marzuki Nasir menegaskan Sabah teguh dengan pendirian tidak akan melepaskan khidmat Saddil untuk digunakan oleh skuad Indonesia B-23 semasa tempoh tersebut memandangkan ianya di luar kalendar FIFA.

Team Statement about Saddil Ramdani. pic.twitter.com/wRTTZam2sM

— Sabah FC Official (@SabahFCofficial) April 14, 2022

“Untuk rekod, Saddil merupakan tonggak utama dan tiada pasukan di dalam dunia akan melepaskan pemain berkualiti di luar kalendar FIFA.” katanya.

Jelasnya lagi, pasukan dibenarkan oleh badan induk bola sepak dunia untuk tidak melepaskan pemain menyertai sebarang kejohanan  bersama skuad kebangsaan yang berlangsung di luar kalendar FIFA.

Bagaimanapun, Sabah memaklumkan tidak mempunyai masalah malahan bersetuju untuk melepaskan Saddil menyertai tugasan bersama skuad kebangsaan negaranya semasa rehat antarabangsa FIFA yang seterusnya bermula 30 Mei hingga 14 Jun nanti.

Dalam kenyataan yang sama, Saddil turut tampil mengucapkan semoga berjaya kepada ketua jurulatih, Shin Tae-yong serta skuad Garuda Muda yang beraksi dalam temasya Sukan SEA itu nanti.

Featured Image: Sabah Football Club


Harimau Malaya Beraksi Di Stadium Bola Sepak Kuala Lumpur

Skuad bola sepak kebangsaan atau nama julukannya, Harimau Malaya akan turun beraksi di Stadium Bola Sepak Kuala Lumpur, Cheras pada 14 Disember kelak.

Venue yang mempunyai kapasiti sekitar 18,000 tempat duduk itu sebagai ‘home’ buat skuad kendalian Kim Pan-gon untuk menghadapi Maldives dalam Perlawanan Antarabangsa Tier 1.

Perlawanan ini diadakan sebagai persiapan buat Harimau Malaya sebelum beraksi dalam kancah Piala AFF 2022.

Sebelum bertemu Maldives, Harimau Malaya akan membuat perhitungan dengan Kemboja terlebih dahulu dalam Perlawanan Antarabangsa Tier 1 pada 9 Disember. Bagaimanapun, perlawanan ini akan berlangsung di Stadium Nasional Bukit Jalil (SNBJ).

Siaran Media: Stadium Nasional, Bukit Jalil Kekal Sebagai 'Home of Harimau Malaya' Bagi Kempen Piala Mitsubishi Electric 2022

▶ Baca kenyataan penuh daripada Setiausaha Agung FAM, Noor Azman Hj Rahman di https://t.co/2v2yU2onul#FAM #HarimauMalaya #AFFMitsubishiElectricCup2022 pic.twitter.com/lQbq6LjJ6G

— FA Malaysia (@FAM_Malaysia) October 29, 2022

Sementara itu, teka-teki mengenai ‘home’ Harimau Malaya sepanjang menyertai saingan Piala AFF edisi kali ini turut terjawab. Setiausaha Agung Persatuan Bola Sepak Malaysia (FAM), Noor Azman Rahman mengesahkan secara rasmi bahawa SNBJ sebagai ‘home’ sepanjang kempen kejohanan dwitahunan itu.

Untuk makluman, sebelum FAM memutuskan mengenai venue ini secara rasmi, terdapat empat venue lain yang turut berada dalam pertimbangan badan induk itu sebagai ‘home’ buat Harimau Malaya.

Empat venue tersebut ialah Stadium Sultan Ibrahim (SSI), Iskandar Puteri, Stadium Sultan Mizan Zainal Abidin (SMAZA), Gong Badak, Stadium Bola Sepak Kuala Lumpur, Cheras dan Stadium Hang Jebat, Melaka.


Piala Futsal AFF 2021: Pahang Rangers ‘Kenduri’ 12 Gol Tumpaskan Wakil Kemboja

Selepas mengharungi dua perlawanan dengan kekalahan, Pahang Rangers ‘mengamuk’ pada perlawanan ketiga saingan Piala Futsal AFF 2021, hari ini.

Skuad bimbingan jurulatih kelahiran Sepanyol, Gerard Casas itu berhasil mencatatkan kemenangan 12-2 ke atas wakil Kemboja, Mohahang All Star FC dalam perlawanan yang berlangsung di Terminal 21, Korat, sebentar tadi.

Khairul Effendy Bahrin berhasil mencatatkan hatrik dalam perlawanan ini sementara Khaiyum Khaimi, Awalludin Mat Nawi dan Azrol Hairun menjaringkan dua gol masing-masing.

Baki tiga gol lagi dijaringkan oleh Ridzwan Bakri, Akram Mukhriz dan gol sendiri oleh pemain pasukan lawan.

Kemenangan pertama ini membolehkan Pahang Rangers mengutip 3 mata permata dalam saingan ini.

Untuk makluman semua, Pahang Rangers mempunyai baki satu lagi perlawanan yang perlu diharungi dalam kejohanan ini.

Perlawanan tersebut adalah menentang wakil Thailand, Freefire Bluewave Chonburi pada hari esok dengan sepak mula dijadualkan pada jam 3 petang waktu Malaysia.

Anda boleh menonton ulangan perlawanan antara kedua-dua pasukan pada pautan INI.


Azeem Fahmi Kelima Terpantas Di Asia – 10.25s

Jagh pecut negara, Muhammad Azeem Mohd Fahmi muncul pelari pecut 100 meter (m) kelima terpantas di benua asia.

Ini selepas pelari berusia 19 tahun tersebut menamatkan perlumbaan akhir dalam acara berkenaan di Kejohanan Olahraga Asia 2023 di tempat kelima dengan catatan masa 10.25 saat (s).

Bagaimanapun, Azeem berkongsi catatan masa tersebut dengan pelumba Qatar, Femi Aeun Ogunade. Namun begitu, tempat keempat menjadi milik pelumba berusia 32 tahun terbabit.

Sementara itu, pingat emas menjadi milik pelumba Jepun, Hiroki Yanagita dengan rekod 10.02s.

Ianya diikuti oleh pelumba Arab Saudi, Abdullah Abkar Mohamed yang membawa pulang pingat perak yang mencatatkan masa 10.19s. Hassan Taftian pula merangkul pingat gangsa dengan masa larian 10.23s.

Terlebih dahulu, Azeem berhasil mara ke peringkat akhir selepas menamatkan aksi saringan pertama separuh akhir di tempat kedua dengan catatan masa 10.35s.

Sebagai perbandingan, catatan masa larian terbaik Azeem adalah 10.09s diciptanya ketika di Kejohanan Olahraga Dunia B-20 pada tahun lalu dan menjadi rekod kebangsaan dalam acara 100m.


Piala FA: Jordan Mintah Bakal Buat Penampilan Pertama Menentang Selangor FC

Peminat Kuala Lumpur City FC (KL City) berpeluang untuk melihat kelibat penyerang baharu, Jordan Mintah ketika perlawanan menentang Selangor FC dalam saingan Piala FA, malam nanti.

Ketua jurulatihnya, Bojan Hodak tidak menolak kemungkinan untuk menurunkan pemain yang dipinjam daripada Terengganu FC ini di bahagian serangan menggantikan Kevin Koubemba.

Pada masa yang sama, jurulatih kelahiran Croatia turut mengesahkan semua pemainnya berada dalam keadaan terbaik kecuali J. Partiban.

“Saya boleh turunkan Jordan Mintah dalam perlawanan ini cuma dia masih perlukan masa untuk dapatkan persefahaman dengan pemain lain.

“Dia bakal mengambil tempat Kevin Koubemba dan diharapkan kehadirannya boleh membantu dalam aspek variasi serangan pasukan.

“Semua pemain berada di tahap terbaik kecuali pemain sayap, J. Partiban yang mungkin terpaksa diketepikan kerana masalah kecederaan,” katanya.

Sementara itu, Bojan turut tidak mahu rekod positif pertemuan lalu menentang Selangor dijadikan sandaran dalam perlawanan yang akan berlangsung di Stadium Majlis Bandaraya Petaling Jaya (MBPJ), Kelana Jaya nanti.

“Sudah lima kali kami bertemu dari musim lalu dengan KL City menang dua daripadanya dan seri tiga kali.

“Walaupun pasukan saya belum pernah tewas kepada Selangor tetapi semua perlawanan berlangsung dengan sengit dan sesiapa sahaja boleh menang.

“Ditambah sentimen Lembah Klang ‘derby’, sudah pasti kedua-dua pasukan mahukan kemenangan bagi saingan Piala FA kerana kejohanan ini sangat berbeza dengan liga.

“Namun saya boleh katakan tekanan buat masa ini memihak kepada Selangor kerana dengan bajet yang lebih besar dan penyokong lebih ramai, sudah tentu mereka amat mengharapkan kemenangan,” katanya.


ACL 2022: Naib Juara K-League, Ulsan Hyundai Lengkapkan Kumpulan I Yang Dihuni JDT

Teka-teki mengenai sebuah lagi pasukan yang akan menyertai Kumpulan I bagi saingan Liga Juara-Juara AFC (ACL) 2022 – yang turut dihuni oleh juara Liga Super Malaysia, Johor Darul Ta’zim (JDT) – telah terjawab pada hari ini.

Pasukan tersebut adalah naib juara Liga Korea atau dikenali sebagai K-League, Ulsan Hyundai. Mereka tampil mengisi slot Kumpulan I setelah menumpaskan wakil Thailand, Port FC dalam perlawanan kelayakan yang baru sahaja tamat, sebentar tadi.

FT | 🇰🇷 Ulsan Hyundai 3-0 Port FC 🇹🇭  🐯 Ulsan have booked their ticket to the #ACL group stage for the 10th time! #ACL2022 | #UHDvPFC pic.twitter.com/9qmkExKmPm

Ulsan Hyundai memenangi perlawanan tersebut dengan keputusan 3-0 hasil jaringan Choi Gi-yun, Um Wong-san dan Leo Souza masing-masing pada minit ke-13, ke-83 dan ke-88 permainan. Untuk makluman semua, kemenangan itu dicatatkan di halaman mereka sendiri bertempat di Stadium Bola Sepak Ulsan Munsu.

Baca: Juara J1 & Kelab Gergasi China Berkampung di Johor Bahru

Dengan kemaraan ke Kumpulan I, Ulsan Hyundai bersama-sama Kawasaki Frontale dan Guangzhou FC akan terbang ke Johor Bahru untuk mengharungi perlawanan peringkat kumpulan yang akan diadakan secara venue berpusat di Stadium Sultan Ibrahim (SSI), Iskandar Puteri.

Untuk rekod, ini merupakan kali kesepuluh Ulsan Hyundai beraksi di kejohanan paling elit di benua asia. Sebagai tambahan, Ulsan Hyundai adalah juara ACL sebanyak dua kali dimana mereka memenanginya pada tahun 2012 dan 2020.

Featured Image: AFC Champions League


Jordi Amat Muncul Pemain Paling Mahal Liga Malaysia – Bernilai RM4.6 Juta

Pertahanan baharu yang diikat oleh Johor Darul Ta’zim (JDT), Jordi Amat muncul sebagai pemain paling mahal beraksi dalam kancah Liga Malaysia pada ketika ini.

Berdasarkan semakan di portal informasi bola sepak antarabangsa, Transfermarkt, pemain kelahiran Sepanyol yang mempunyai darah Indonesia menerusi neneknya bernilai RM4.6 juta.

Angka tersebut menjadikannya sebagai pemain paling mahal mengatasi penyerang JDT, Fernando Forestieri yang kini bernilai RM4.03 juta serta penyerang Selangor, Hyuri Henrique yang bernilai RM2.53 juta.

Welcome to the Home of the Southern Tigers!#JordiAmat#NewSigning#JDTFamily pic.twitter.com/hK2OBaQM0e

— JOHORSouthernTigers (@OfficialJohor) June 29, 2022

Untuk makluman semua, Jordi yang pernah beraksi dalam kancah Liga Perdana Inggeris (EPL), La Liga dan Liga Belgium menjadi milik skuad Harimau Selatan menerusi pengumuman melalui satu klip video yang dikongsikan di pelbagai platform media sosial pasukan berkenaan, semalam.

Dalam klip video berdurasi 38 saat itu juga, Jordi turut diberikan jersi bernombor 55 untuk digunakannya beraksi bersama JDT dalam kancah domestik serta saingan antarabangsa, Liga Juara-Juara AFC.

Kehadiran Jordi yang berusia 30 tahun ini juga adalah untuk menggantikan kekosongan slot pemain import yang ditinggalkan oleh pemain Brazil, Mauricio dos Santos Nascimento yang mengumumkan berpisah dengan JDT, baru-baru ini.

Featured Image: JOHOR Southern Tigers


Luciano Spalletti Tinggalkan Napoli, Mahu Rehat Setahun

Pengendali Napoli, Luciano Spalleti disahkan bakal meninggalkan Napoli selepas membantu mereka menjuarai Serie A dan mahu berehat selama setahun sebelum menentukan destinasi seterusnya sebagai jurulatih.

Menurut laporan yang ditulis media antarabangsa, Goal, perkara tersebut telah didedahkan dan disahkan pemilik kelab, Aurelio De Laurentiis dalam satu temubual bersama syarikat penyiaran awam Itali, RAI.

“Spalletti memberitahu saya bahawa kitarannya telah berakhir dan dia meminta kepada saya untuk tinggalkan pasukan kerana dia mahukan setahun cuti sabatikal. Saya akan menghormati pilihannya walaupun beliau masih di dalam kontrak,” ujar De Laurentiis.

Questo per coloro che oggi hanno scritto che Spalletti non ha voluto fare la foto con il Principe Carlo di Borbone e De Laurentiis.

Poco dopo si è giocata Napoli-Inter e il mister doveva rientrare negli spogliatoi! pic.twitter.com/0EUhqZZdU8

— Official SSC Napoli (@sscnapoli) May 22, 2023

Spalletti yang masih memiliki baki kontrak selama setahun bersama skuad berjulukan Gli Azzurri telah membantu pasukannya itu menjuarai liga tertinggi Itali sekaligus menamatkan kemarau 33 tahun mereka.

Berita tersebut jelas mengejutkan peminat Napoli tatkala mereka masih lagi di dalam mod meraikan kejuaraan mereka dan musim liga mereka juga masih belum berakhir dengan perlawanan terakhir menentang Sampdoria akan berlangsung Isnin nanti.

Sekiranya benar Spalletti benar-benar berhasrat meninggalkan Napoli, De Laurentiis yang juga penerbit filem di Itali perlu mencari calon yang sesuai untuk meneruskan legasi yang ditinggalkan pengendali berusia 64 tahun itu.